title: Far Cry Instincts Predator

text: Carver pääsee sademetsään, jossa Val kertoo hänen ja Doylen olevan CIA:n agentteja ja käskee Carveria tappamaan teknikon, joka yrittää murtaa Valin tietokonetta, sekä ottamaan tietokoneen takaisin. Tapettuaan vanhassa japanilaisessa bunkkerissa piilossa olleen teknikon ja otettuaan tietokoneen Carver kohtaa Crowen, joka käskee miehiään tappamaan hänet. Carver kuitenkin pakenee vanhaan kaivokseen, jossa hänelle kehittyy kyky nähdä pimeässä. Päästyään ulos kaivoksesta Carver päätyy kallioille, jolloin Doyle kertoo hänelle olevansa erään portin takana. Doyle myös käskee Carveria sammuttamaan erään maston.


title: Far Cry Instincts Predator

text: Kallioilla Carverille kehittyy kyky juosta todella nopeasti sen jälkeen, kun hän on sammuttanut häntä häirinneen maston. Kun Carver pääsee portin luokse, hänen kimppuunsa käy suuri mutanttihirviö, jonka hän tappaa. Portin jälkeen Carver päätyy vedenalaiseen tutkimuslaitokseen, jossa hän viimein tapaa Doylen. Tämä poistaa Carverista implantin, jolloin tämän kyvyistä tulee vahvemmat ja häneen eivät enää vaikuta vihollisten ääniaseet. Tutkimuslaitoksessa Carver joutuu kohtaamaan Crowen tekemiä uudenlaisia mutantteja, jotka hän kuitenkin voittaa.


title: Far Cry Instincts Predator

text: Laitoksesta paettuaan Carver päätyy suolle, jossa hän joutuu jälleen tappamaan mutantteja. Suolla hän joutuu myös erikoisjoukkoja vastaan, jotka ovat tulleet tappamaan palkkasotilaita ja mutantteja. Lopulta Carver pakenee Doylen kanssa suolta helikopterilla. Doyle kertoo Crowen ottaneen Carveriin nähden nelinkertaisen määrän seerumia ja lähteneen Kriegerin luokse.


title: Far Cry Instincts Predator

text: Doylen ja Carverin helikopteri ammutaan alas, ja Carver joutuu taas kerran taistelemaan mutantteja, erikoisjoukkoja ja sotilaita vastaan. Carver päätyy Kriegerin huvilalle, jossa hän löytää Kriegerin ja Crowen. Pitkän taistelun jälkeen Carver tappaa Crowen ja kohtaa Kriegerin huvilan sisällä. Mutantit, joiden Krieger olettaa suojelevan häntä, kuitenkin näkevät Carverin korvanneen Crowen johtajanaan ja tappavat Kriegerin. Carver juoksee ulos huvilasta, ja Val ottaa hänet helikopteriin, jossa on kyydissä myös Carverin kuolleeksi olettama Doyle. Peli loppuu, kun Doyle antaa laukun Carverille, joka avaa laukun ja alkaa nauraa.


title: Far Cry Instincts Predator

text: Carver tapaa naisen nimeltä Kade, joka on tekemässä kauppaa merirosvojen kanssa. Kesken kaupanteon kapinalliset hyökkäävät Semerun johdolla Kaden, merirosvojen ja Carverin kimppuun ja Carver joutuu taas pakenemaan viidakon keskelle.


title: Far Cry Instincts Predator

text: Paettuaan Kaden kanssa Carver tapaa Doylen, ja suunnittelevat pysäyttävänsä kapinalliset. Ennen kuin he ehtivät toteuttaa suunnitelmaansa, turvatalo jossa he ovat pommitetaan maan tasalle. Kade ja Doyle pääsevät pakenemaan talon raunioista, mutta Carver joutuu taistelemaan tiensä ulos. Lopulta kolmikko tapaa vanhan alttarin luona, jolloin Doyle käskee Carveria etsimään hökkelikylästä kapinallisten vakoojaa, jonka merirosvot ovat saaneet kiinni. Carver löytää hänet, ja kuulee, että kapinallisilla on metsään piilotettuna kuorma-auto, jossa on aseita. Carver pakenee hökkelikylästä, ja kiivettyään rikkinäistä riippusiltaa sekä miltei pudottuaan tältä sillalta, hän tapaa Doylen jälleen.


title: Far Cry Instincts Predator

text: Doyle ja Carver hyökkäävät kapinallisten hallussa olevalle öljynjalostamolle, jolloin myös sinne tullut Kade vangitaan ja Doyle putoaa syvään kuoppaan. Pahasti haavoittunut Doyle ja Carver pakenevat öljynjalostamolta vesiputouksen avulla, mutta kun Carver lähtee etsimään venettä jolla he voisivat paeta, Doyle katoaa. Carver lähtee etsimään häntä, ja lopulta löytää hänet kuolleena erään temppelin rappusilta. Carver lähtee eteenpäin etsimään Kadea, ja törmää viholliseensa Semeruun, joka heittää Carverin alas kalliolta.


title: Far Cry Instincts Predator

text: Kaikki aseensa menettänyt Carver kuitenkin taistelee tiensä jälleen Semerun luokse, ja löytää lopulta Kaden. Semerun lahjoma Kade kuitenkin pettää Carverin, ja puukottaa tätä, jolloin Carver joutuu taistelemaan Semerua vastaan ilman kykyjään. Carver kuitenkin voittaa Semerun, ja tappaa tämän potkaisemalla Semerun alas rakennuksen reunalta, jolloin bambut lävistävät tämän. Carver tapaa vielä Kaden, joka anelee armoa petettyään Carverin. Carver kuitenkin vain toteaa Kaden teon olleen ymmärrettävä ja että hän itsekin olisi tehnyt saman asian. Samassa Carver potkaisee oven auki, josta he molemmat pääsevät pois saarelta.


title: Far Cry Instincts Predator

text: Pelissä on HD-tuki ja muutenkin parannellut grafiikat "Instinctsistä" ja "Evolutionista". Se sisältää myös pieniä muutoksia kenttäsuunnitteluun. "Instincts"-osan alussa pelaajalla ei ole Predator-voimia, vaan ne saadaan vasta myöhemmin pelissä. "Evolution"-osassa pelaajalla on kyvyt heti alussa, joten Carver on ylivoimainen alusta saakka. "Evolutionissa" kentät ovat hieman avoimempia kuin "Instinctsissä". Lisäksi "Evolutionia" ei voi pelata ennen kuin on pelannut Instinctsin läpi.


title: Diktyosomi

text: Diktyosomi on kasvisolun soluelin, joka muodostuu päällekkäisistä litteistä kalvopusseista eli Golgi-sisternoista ja näihin liittyneestä trans-Golgiverkostosta. Se vastaa eläinsolujen Golgin laitetta. Diktyosomi vastaa proteiinien muokkaamisesta ja niiden kuljetuksesta oikeille paikoilleen, kuten solukalvolle. Diktyosomi liittää muun muassa sokeriosia typpi- ja happiatomien välisten sidosten avulla proteiineihin.


title: Ford Galaxy

text: Ford Galaxy on Fordin vuodesta 1995 lähtien valmistama suurikokoinen tila-automalli.


title: Ford Galaxy

text: Ensimmäisen sukupolven Galaxy sai alkunsa Fordin ja Volkswagen-konsernin yhteistyönä. Näihin aikoihin aivan uuden mallin kehittäminen kilpailijan kanssa yhteistyössä nähtiin ainoana mahdollisuutena ehtiä mukaan Euroopassa virinneeseen tila-autobuumiin. Galaxya ryhdyttiin valmistamaan Palmelan tehtaalla Portugalissa. Fordin autot nimettiin Galaxyiksi ja Volkswagenin mallit saivat nimen Volkswagen Sharan. Autoja alettiin valmistamaan myös Volkswagen-konserniin kuuluvan SEATin merkillä, jolloin se sai nimekseen SEAT Alhambra. Näistä kolmesta mallista Sharania ei tuotu Suomeen.


title: Ford Galaxy

text: Vuonna 1999 testattu Volkswagen Sharan ansaitsi Euro NCAP -kolaritestistä kolme tähteä viidestä.


title: Ford Galaxy

text: Galaxyn moottorit olivat enimmäkseen Volkswagenilta, kuten muutkin mekaaniset osat. Bensiinimoottoreista tarjolla olivat aluksi Ford Mondeon 2,0-litrainen (115 hv) ja Volkswagenin 2,8 VR6 (174 hv). Diesel oli 1,9 TDI (90 hv) Volkswagenilta. Automaattivaihteistot olivat Volkswagenin nelivaihteisia, viisivaihteiset manuaalit taas Fordin omia. Myöhemmin VR6-moottorin yhteyteen tuli saataville Volkswagenin Syncro-nelivetojärjestelmä, mutta se poistui valikoimasta vuoden 2000 alussa.


title: Ford Galaxy

text: Vuoden 1997 alussa bensiinimoottorivalikoima laajeni Fordin 2,3-litraisella (145 hv). Saman vuoden lopussa esiteltiin myös 110-hevosvoimainen TDI.


title: Ford Galaxy

text: Galaxy sai keväällä 2000 kasvojenkohotuksen, jossa sen ulkoasua muutettiin uuden New Edge Design -muotoilukielen mukaiseksi. Myös sisustusta uusittiin ja laatuvaikutelma oli aiempaa korkeatasoisempi. 2,8 VR6:n teho nousi 204 hevosvoimaan, ja manuaalivaihteisto oli sen yhteydessä kuusi- ja automaatti viisiportainen. Dieselmoottori muuttui pumppusuutintyyppiseksi, ja sen teholukema oli nyt 115 hevosvoimaa. Loppuvuonna 2002 tuli myös 130-hevosvoimainen, ja vuoden 2005 alussa 150-hevosvoimainen versio. Kaikissa dieseleissä oli vakiona kuusivaihteinen manuaalivaihteisto, mutta 115-hevosvoimaisen sai halutessaan viisiportaisella automaatilla varustettuna.


title: Ford Galaxy

text: Toisen sukupolven Galaxy esiteltiin keväällä 2006 Geneven autonäyttelyssä. Malli on edeltäjäänsä suurempi ja kokonaan Fordin itse suunnittelema. Se perustuu samalle pohjalevylle kuin Ford Mondeo ja Volvon S80- ja V70-mallit. Aikaisemman sukupolven Galaxyn kokoluokkaan kilpailemaan Ford esitteli pienemmän tila-auton nimeltä S-Max. Verrattuna S-Maxiin Galaxyssa on käyttökelpoisempi tavaratila katon muodon ansiosta, enemmän säilytyslokeroita sekä kiskoilla olevat kolmannen rivin istuimet. Mallin yksi kilpailuetu on mahdollisuus taittaa toinen ja kolmas istuinrivi niin, että lattiasta muodostuu täysin tasainen.


title: Ford Galaxy

text: Galaxy ansaitsi vuoden 2006 Euro NCAP -kolaritestistä täydet viisi tähteä.


title: Ford Galaxy

text: Alkuperäisessä moottorivalikoimassa olivat 2,0-litrainen (145 hv) bensiinimoottori sekä 1,8- (100/125 hv) ja 2,0-litraiset (130/140 hv) TDCi-dieselmoottorit. Bensiinimoottori ja pienitehoisin diesel oli varustettu viisivaihteisella manuaalivaihteistolla, muissa se oli kuusivaihteinen. Kuusiportaisen "Durashift"-automaatin sai ainoastaan 130-hevosvoimaisen dieselin yhteyteen.


title: Ford Galaxy

text: Vuonna 2007 tuli saataville 2,3-litrainen (160 hv) bensiinimoottori, joka oli aina automaattivaihteinen. Vuoden 2008 alussa 2,0-litraisesta bensiinimoottorista tuli myös flexifuel-versio, ja 1,8-litraiset dieselit korvattiin uudella 2,2 TDCi:llä (175 hv).


title: Ford Galaxy

text: Vuonna 2010 esiteltiin uudistetut mallit S-Maxista ja Galaxystä. Ulkonäkömuutoksia tuli erityisesti keulaan, jossa ilmanottoaukko oli aikaisempaa voimakkaammin esillä. Takavalot vaihtuivat LED-valoihin. Uusia sisäverhoilumateriaaleja tuli tarjolle, lisäksi myös kuolleen kulman valvontajärjestelmä.


title: Ford Galaxy

text: Moottoriosastolla uutta oli 2,0 litran (203 hv) EcoBoost-bensiinimoottori, jonka yhteydessä oli aina kuusiportainen "PowerShift"-kaksoiskytkinvaihteisto. Saman vaihteiston sai valinnaisena myös dieselmoottorien yhteyteen. 2,0-litraisten TDCi-moottoreiden tehovaihtoehdot olivat nyt 140 ja 163 hevosvoimaa, ja 2,2 TDCi:n teholukema nousi 200 hevosvoimaan. 2,3-litrainen bensiinimoottori siirtyi syrjään EcoBoostin tieltä.


title: Ford Galaxy

text: Vuodenvaihteessa 2010–2011 esiteltiin lisäksi 1,6-litrainen (160 hv) EcoBoost ja 1,6 TDCi (115 hv).


title: Ford Galaxy

text: Uudet Galaxy- ja S-Max-mallit esiteltiin Pariisin autonäyttelyssä syksyllä 2014. Ne perustuvat samalle pohjalevylle kuin Ford Mondeo- ja Edge-mallit. Galaxya valmistetaan S-Maxin ja Mondeon kanssa samalla tehtaalla Espanjan Valenciassa.


title: Ford Galaxy

text: Vuoden 2015 Euro NCAP -kolaritestistä Galaxy sai tulokseksi täydet viisi tähteä.


title: Ford Galaxy

text: Moottorivalikoimassa ovat 1,5- (160 hv) ja 2,0-litraiset (240 hv) EcoBoost-bensiinimoottorit sekä dieselvaihtoehtona 2,0 TDCi (120/150/180/210 hv). Tehokkaampi bensiinimoottori on aina varustettu kuusivaihteisella automaattivaihteistolla ja 180- ja 210-hevosvoimaiset dieselit kuusivaihteisella "PowerShift"-kaksoiskytkinvaihteistolla. Sen saa halutessaan myös 150 hevosvoiman versioon. Neliveto on saatavana 150- ja 180-hevosvoimaisten dieselmoottorien yhteyteen.


title: Ford Galaxy

text: Varustetasot ovat Suomessa Trend ja Titanium.


title: Ford Galaxy

text: Trend-mallissa on vakiovarusteina seitsemän turvatyynyä, ESP, 17 tuuman teräsvanteet pölykapselein, sumuvalot, päiväajovalot, lämmitettävä tuulilasi, radio/CD-soitin kahdeksalla kaiuttimella ja 4,2 tuuman värinäytöllä, avaimeton käynnistys, kaksivyöhykkeinen automaatti-ilmastointi, sähköikkunat edessä ja takana, kauko-ohjattu keskuslukitus, lämmitettävät sähköpeilit sekä nahkaverhoiltu ohjauspyörä ja vaihteenvalitsimen nuppi.


title: Ford Galaxy

text: Titaniumissa on lisäksi 17 tuuman kevytmetallivanteet, LED-päiväajovalot, kromilista ikkunalinjassa, kromattu etusäleikkö, tuulilasinpyyhkijöiden sadetunnistin, kahdeksantuumainen kosketusnäyttö, kolmivyöhykkeinen automaatti-ilmastointi, vakionopeudensäädin, kaistavahti ja liikennemerkkien tunnistusjärjestelmä.


title: Eurovision laulukilpailu 1972

text: Eurovision laulukilpailu 1972 oli 17. Eurovision laulukilpailu ja se järjestettiin 25. maaliskuuta 1972 Usher Hallissa Edinburghissä Skotlannissa. Kilpailun juonsi Moira Shearer. Vaikka Iso-Britannia ei voittanutkaan edellisvuoden kilpailuja, sai se ne järjestettäväkseen, koska edellisvuoden voittajalla Monacolla ei ollut resursseja järjestää niitä kotimaassaan. Kilpailuun osallistuivat samat 18 maata kuin edellisenäkin vuonna.


title: Eurovision laulukilpailu 1972

text: Kilpailun voitti Luxemburgin Vicky Leandros kappaleellaan "Après toi", josta tuli klassinen ja ikivihreä euroviisukappale. Kappale on laulettu lukuisilla eurooppalaisilla kielillä ja jopa japaniksi.


title: Eurovision laulukilpailu 1972

text: Suomea edustivat Päivi Paunu ja Kim Floor kappaleella "Muistathan", kappale sai 78 pistettä ja sijoittui kahdenneksitoista.


title: Eurovision laulukilpailu 1972

text: Tältä vuodelta on Yleisradion arkistoissa säilynyt vanhin Euroviisujen tv-lähetysten suomenkielinen selostus. Euroviisututkija Mari Pajala kiinnittää huomiota siihen, miten suomalaisselostaja Heikki Seppälä ei mitenkään hehkuta Suomen kilpailukappaletta, vaan juontaa sen korrektin tasapuolisesti ja aivan yhtä asiallisesti kuin muutkin kilpailukappaleet.


title: Eurovision laulukilpailu 1972

text: Jokainen maa valitsi oman kapellimestarin johtamaan maansa kappale.


title: Eurovision laulukilpailu 1972

text: Jokainen maa lähetti kilpailuun kaksi tuomaria, jotka antoivat kaikille muiden maiden kappaleille pisteitä välillä 1-5. Toisen tuomarin oli oltava 16-25 ja toisen 26-55-vuotias.


title: Vittorio De Sica

text: Vittorio De Sica (7. heinäkuuta 1901 Sora, Italia – 13. marraskuuta 1974 Neuilly-sur-Seine, Pariisi, Ranska) oli italialainen elokuvaohjaaja ja näyttelijä, jonka tunnetuimpiin töihin ohjaajana kuuluvat "Polkupyörävaras" (1948), "Kaksi naista" (1960) ja "Finzi Continin puutarha" (1971).


title: Vittorio De Sica

text: De Sica syntyi köyhään perheeseen ja aloitti työuransa toimistovirkailijana. Hän aloitti näyttelemisen teattereissa ja vuonna 1918 hän ryhtyi myös elokuvanäyttelijäksi. Laajempaan suosioon De Sica nousi debyyttiäänifilminsä "La vecchia signora" myötä vuonna 1931. Vuonna 1933 hän perusti oman teatteriryhmän vaimonsa Giuditta Rissonen ja Sergio Tofanon kanssa. Ryhmä esitti lähinnä kevyitä komedioita, mutta myös Pierre Beaumarchaisin näytelmiä. Ryhmä työskenteli myös ajan tunnettujen ohjaajien, kuten Luchino Viscontin, kanssa. De Sica oli myös laulaja. Hän lauloi elokuvassa "Gli uomini, che mascalzoni!" (1932) sävelmän ”Parlami d’amore Mariu”. Muita hänen laulujaan ovat ”Sono tre parole” (elok. "Un cattivo soggetto" v. 1933), ”Tu solamente tu”, ”Tu Che Mi Fai Piangere” ("Questi ragazzi", v. 1937).


title: Vittorio De Sica

text: Elokuvaohjaajaksi De Sica ryhtyi toisen maailmansodan aikana. Hänen ensimmäiset työnsä ohjaajana olivat kevyitä viihde-elokuvia. De Sican viides elokuva, "Lapset katsovat meihin" vuodelta 1944, oli hänen ensimmäinen elokuvansa, joka käsitteli sosiaalisesti vaikeaa aihetta. Elokuva oli myös hänen ensimmäinen yhteistyönsä Cesare Zavattinin kanssa, ja seuraavat neljä elokuvaa – "Sciuscià – viattomat" (1946), "Polkupyörävaras" (1948), "Milanon ihme" (1950) ja "Umberto D. – elämän vanki" (1952) – olivat heidän uransa pääteoksia. De Sicaa ja Zavattinia pidetään italialaisen neorealismin (), sodanjälkeisen elokuvasuuntauksen, kantavina voimina. Sittemmin De Sica kunnostautui myös komediaohjaajana sekä Gina Lollobrigidan ja Sophia Lorenin luotto-ohjaajana.


title: Vittorio De Sica

text: Suomessa Vittorio De Sica sai elokuvasta "Umberto D." parhaan ulkomaisen ohjaajan Jussi-palkinnon vuonna 1957.


title: SEAT Alhambra

text: SEAT Alhambra on SEATin vuodesta 1996 lähtien valmistama tila-automalli. Sen nimi tulee Espanjan Granadassa sijaitsevasta Alhambran palatsista.


title: SEAT Alhambra

text: Ensimmäisen sukupolven Alhambra esiteltiin Geneven autonäyttelyssä keväällä 1996. Se on uudelleennimetty edellisenä vuonna markkinoille tullut Volkswagen Sharan, joka kehitettiin Fordin ja Volkswagen Groupin välisessä yhteistyössä. Ford nimesi mallinsa Galaxyksi. Kaikkia kolmea mallia valmistettiin Portugalin Palmelassa.


title: SEAT Alhambra

text: Vuonna 1999 testattu Volkswagen Sharan sai kolme tähteä viidestä Euro NCAP -kolaritestissä.


title: SEAT Alhambra

text: Vuonna 2000 Alhambra koki perusteellisen kasvojenkohotuksen, jossa se sai uudempien SEAT-mallien mukaisen ilmeen. Sisällä kojelauta ja ohjauspyörä vaihtuivat uusiin.


title: SEAT Alhambra

text: Toisen sukupolven Alhambra esiteltiin vuonna 2010, ja se on edelleen Volkswagen Sharanin sisarmalli. Autot ovat kokonaan Volkswagen Groupin omaa suunnittelua ja perustuvat muun muassa Volkswagen Passatissa ja Škoda Superbissa käytetylle A6-pohjalevylle. Takana on liukuovet, jotka helpottavat kulkua toiselle ja kolmannelle riville.


title: SEAT Alhambra

text: Vuoden 2010 Euro NCAP -kolaritestistä Alhambra sai tulokseksi täydet viisi tähteä.


title: SEAT Alhambra

text: Bensiinimoottoreina olivat aluksi 1,4 TSI (150 hv) ja 2,0 TSI (200 hv), dieselmoottorina 2,0 TDI (140/170 hv). 140-hevosvoimaisen yhteyteen oli valittavana neliveto. Syksyllä 2011 dieselistä tuli tarjolle myös 115-hevosvoimainen versio ja vuoden 2013 alussa 170-hevosvoimaisen teho nousi 177 hevosvoimaan.


title: SEAT Alhambra

text: Vuonna 2015 Alhambra koki kevyen kasvojenkohotuksen, jossa uudistettiin sen ajovaloja ja etusäleikköä. Moottoriosastolla 2,0 TSI:n teho nousi 220 hevosvoimaan, 140-hevosvoimaisen dieselin 150 hevosvoimaan ja 177-hevosvoimaisen 184 hevosvoimaan.


title: Eurovision laulukilpailu 1975

text: Eurovision laulukilpailu 1975 järjestettiin 22. maaliskuuta 1975 St Eriksmässan-areenalla Tukholmassa Ruotsissa. Tuona vuonna otettiin käyttöön nykyinen pisteytysjärjestelmä, eli joka maa jakoi kymmenelle parhaalle pisteet 1-8, 10, 12. Jokaisen maan raatiin kuului 11 jäsentä, joista kuuden tuli olla 16-25-vuotiaita ja viiden 26-55-vuotiaita. Kilpailun juonsi Karin Falck.


title: Eurovision laulukilpailu 1975

text: Kilpailun voitti Alankomaat Teach-In-nimisen yhtyeen esittämällä kappaleella "Ding-a-dong".


title: Eurovision laulukilpailu 1975

text: Suomea edusti Pihasoittajat kappaleella "Old Man Fiddle". Kappale sai 74 pistettä ja sijoittui kilpailussa seitsemänneksi. Suomi sai myös viisuhistoriansa ensimmäiset 12 pistettä Saksalta ja Sveitsiltä.


title: Eurovision laulukilpailu 1975

text: Turkki osallistui ensimmäistä kertaa kilpailuun.


title: Eurovision laulukilpailu 1975

text: Jokainen maa valitsi oman kapellimestarin johtamaan maansa kappale. Ylikapellimestari Mats Olsson johti avaus- ja väliaikanumeron, muttei yhtäkään kilpailukappaletta.


title: Eurovision laulukilpailu 1975

text: Tästä kilpailusta lähtien on ollut käytössä nykyinen, suomalaisen viihdepäällikkö Heikki Seppälän ideoima äänestyskäytäntö:


title: Eurovision laulukilpailu 1975

text:
Jokaisesta osallistujavaltiosta annetaan ääniä 10 parhaimmalle esitykselle.
Parhaalle esitykselle annetaan 12 pistettä, toiselle 10 pistettä ja seuraaville pisteet 8, 7, 6, 5, 4, 3, 2 ja 1. Kaikien tämän nykyisen käytännön aikaisten Euroviisujen artikkeleissa on tämän näköinen pistetaulukkomalli.


title: Eurovision laulukilpailu 1976

text: Eurovision laulukilpailu 1976 järjestettiin 3. huhtikuuta 1976 Alankomaissa Haagin Congresgebouwissa. Tämä oli kolmas kerta, kun Euroviisut järjestettiin Alankomaissa, mutta Haag oli kilpailupaikkana ensimmäistä kertaa.


title: Eurovision laulukilpailu 1976

text: Illan emäntänä toimi Corry Brokken, joka voitti vuoden 1957 euroviisut. Laulukilpailun voitti Yhdistyneen kuningaskunnan edustaja, nelihenkinen yhtye Brotherhood of Man kappaleella "Save your kisses for me". Suomea kilpailussa edusti Fredi & ystävät laulullaan "Pump pump".


title: Eurovision laulukilpailu 1976

text: Show’n tuottaja Fred Oster houkutteli illan emännäksi vuoden 1957 voittajasävelmän esittäjän Corry Brokkenin, joka oli jo vetäytynyt show-bisneksestä.


title: Eurovision laulukilpailu 1976

text: Lavalle oli sijoitettu liikuteltavia elementtejä, jotka saatiin siirrettyä lukuisiin eri asentoihin ja erilaisin valaistuksin, jolloin jokaiselle esiintyjälle saatiin rakennettua yksilöllinen estradi. Kuitenkin lavajärjestelyt muistuttivat vuoden 1970 lavaa, jossa taustaelementit ja valot muutettiin joka kappaletta varten.


title: Eurovision laulukilpailu 1976

text: Yhdistynyt kuningaskunta voitti kilpailun kolmannen kerran. Yhdistynyttä kuningaskuntaa edusti Brotherhood of Man kappaleella "Save Your Kisses for Me". Yhtyeessä oli kaksi miestä ja kaksi naista. Pääsolisteina olivat Lee Sheridan ja Martin Lee, heidän tukenaan olivat Sandra Stevens ja Nicky Stevens.


title: Eurovision laulukilpailu 1976

text: Suomesta lähetettiin Haagiin kilpailemaan Fredi ja ystävät kappaleella "Pump pump". Suomen joukkue oli ajan hermolla, sillä The Bump (suom. pumppi) oli maailmanlaajuinen tanssivillitys vuosina 1975 ja 1976.


title: Eurovision laulukilpailu 1976

text: Saksan liittotasavallan karsinnat oli voittanut Tony Marshall kappaleella "Der Star". Hänet kuitenkin diskattiin, ja Haagiin valittiin karsinnoissa toiseksi tullut sävelmä, Les Humphries Singersin "Sing Sang Song".


title: Eurovision laulukilpailu 1976

text: Les Humphries Singers oli 13-henkinen lauluyhtye. Eurovisio-sääntöjen mukaan lavalla ei saanut olla kuin korkeintaan kuusi henkilöä. Niinpä vain kuusi yhtyeen jäsentä pääsi edustamaan Saksan liittotasavaltaa Haagin viisuestradille.


title: Eurovision laulukilpailu 1976

text: Turkki jättäytyi pois heti edellisvuotisen debyyttinsä jälkeen, koska turkkilaiset eivät halunneet esiintyä samalla lavalla välivuoden jälkeen kuvioihin palaavien kreikkalaisten kanssa. Kisat näytettiin kyllä Turkin televisiossa, mutta Kreikan kappaleen kohdalla esitettiin vain mainoksia.


title: Eurovision laulukilpailu 1976

text: Kreikkalaiset protestoivat Turkin Kyproksen miehitystä kappaleellaan "Panaghia mou, panaghia mou", mikä tarkoittaa suomeksi "kotomaani, kotimaani".


title: Eurovision laulukilpailu 1976

text: Yhdeksäntenä laulukilpailussa esiintyi Norjan Anne-Karine Strøm. Norja jäi viimeiselle sijalle, kuten vuonna 1974.


title: Eurovision laulukilpailu 1976

text: Kisan viralliselta valvojalta Clifford Brownilta jäi huomaamatta, että Ranska ei antanut lainkaan 4 pistettään. Se huomattiin kun kamerat sammutettiin, mutta television katsojille ei selvinnyt, että ne oli ollut tarkoitus antaa Jugoslavialle. Näin Jugoslavian pisteet nousivat kymmeneen ja se pyyhkäisi Norjan ohi tulostaululla.


title: Eurovision laulukilpailu 1976

text: Jokainen maa valitsi oman kapellimestarin johtamaan maansa kappale. Ylikapellimestari Jan Steulen johti avaus- ja väliaikanumeron, muttei yhtäkään kilpailukappaletta.


title: Eurovision laulukilpailu 1979

text: Eurovision laulukilpailu 1979 järjestettiin 31. maaliskuuta 1979 Jerusalemissa Israelissa. Kilpailun juonsivat Yardena Arazi ja Daniel Pe'er. Kilpailun voitti jo toisen kerran peräkkäin Israel. Voittajakappale oli nimeltään "Hallelujah" ja sen esittivät Gali Atari ja Milk & Honey.


title: Eurovision laulukilpailu 1979

text: Suomea kisoissa edusti Katri Helena kappaleellaan "Katson sineen taivaan". Kappale sai 38 pistettä ja sijoittui neljänneksitoista.


title: Eurovision laulukilpailu 1979

text: Italiaa lukuun ottamatta jokainen maa valitsi oman kapellimestarin johtamaan maansa kappaleen. Italian kappale oli Eurovision laulukilpailun historian ensimmäinen ilman orkesterisäestystä esitetty kappale.


title: Eurovision laulukilpailu 1979

text: Huom. Espanjan pisteidenlukija sanoi suorassa lähetyksessä Portugalin saaneen 10 pistettä, eikä kukaan maininnut, että Espanja oli antanut nämä pisteet kahdelle maalle (toinen maa oli Israel). Kuultiin myös virheellisesti Espanjan antaneen myös Monacolle kymmenen pistettä, mutta ne korjattiin kuitenkin heti 2 pisteeksi. Kisan jälkeen todettiin, että Espanja ei ollenkaan antanut kuutta pistettään, ja sitten vasta huomattiin, että ne oli tarkoitus antaa Portugalille. Niinpä Portugalin pisteet hyytyivät 64:ään 68:n sijasta. Maan sijoitus pysyi kuitenkin samana.


title: Virhekatastrofi

text: Virhekatastrofilla () tarkoitetaan prosessia, jossa pieneen populaatioon keräytyy haitallisia mutaatioita, jotka johtavat kelpoisuuden laskuun, joka johtaa populaation koon pienenemiseen. Tämä johtaa kehään, joka johtaa lopulta sukupuuttoon.


title: Virhekatastrofi

text: Virhekatastrofin käsitettä laajensi muun muassa Manfred Eigen, joka täydensi virhekatastrofia muun muassa luonnonvalinnan vaikutuksella; tätä usean eri tekijän vaikutusta suhteessa sukupuuttoon kutsutaan englanniksi nimityksellä "error catastrophe".


title: Virhekatastrofi

text: Mitä tehokkaampi valintapaine on, sitä enemmän se lisää informaatiota, ja sitä enemmän se myös kestää mutaatioita. Jos valintapaine ei riitä karsimaan haitallisia mutaatioita hyvien kustannuksella, on populaatio ylittänyt virhekatastrofirajan, ja informaatiota tuhoutuu. Jos valintapaine taas riittää karsimaan haitalliset mutaatiot, ei virhekatastrofiin jouduta, ja informaation määrä on kasvava. Eigenin laskelmien mukaan nopeinta informaation kasvu on juuri ennen kuin mutaatiotaajuus johtaa virhekatastrofiin. Eigen osoitti myös, että virhekatastrofin raja on sitä matalampi, mitä suurempi informaatiomäärä on kyseessä; toisin sanoen enemmän informaatiota sisältävät eliöt tuhoutuvat pienemmässä mutaatiopaineessa. Eigenin laskelmien mukaan myös suuret populaatiot ja erilaiset mutaatioiden korjausmenetelmät ja redundanssi eli virheenkesto nostavat virhekatastrofirajaa ylemmäs.


title: Big Brother Recordings

text:
Big Brother Recordings on brittiläinen levy-yhtiö. Yhtiön perusti Noel Gallagher vuonna 2000 Oasisin ja Creation Recordsin sopimuksen päätyttyä. Big Brother Recordings julkaiseekin lähinnä rockyhtye Oasisin singlejä, albumeita ja DVD:tä. Ainoat ei Oasis julkaisut yhtiöllä ovat Happy Mondays yhtyeen single "Playground Superstar" ja Goal! elokuvan soundtrack. Vuonna 2001 Noel Gallagher perusti vielä "Sour Mash" levymerkin jolle kiinnitti Proud Mary ja Shack yhtyeet.
Oasis on käynyt neuvotteluita Sony BMG:n kanssa ostaakseen täydet oikeudet Oasis kataloogiin. Heinäkuussa 2008 Big Brother Recordings solmi Pohjois-Amerikan kattavan jakelusopimuksen Warner Bros Records kanssa, levyt julkaistaan WB:n Reprise Records labelilla. Skandinaviassa yhtiön julkaisut jakelee Bonnier Amigo Music Group.


title: Eurovision laulukilpailu 1980

text: Eurovision laulukilpailu 1980 järjestettiin 19. huhtikuuta 1980 Haagissa Alankomaissa.


title: Eurovision laulukilpailu 1980

text: Edellisenä vuonna voittaneessa Israelissa suunniteltiin pitkään pitää kisat toisen kerran peräkkäin, tällä kertaa amfiteatterissa Välimeren rannalla. Maan parlamentti ei kuitenkaan lopulta antanutkaan järjestäjille tarvittavaa budjettia ja Israelin Yleisradioyhtiö joutui perumaan isännöintinsä. Koska kilpailupäivänä oli holokaustin muistopäivä, Israel jätti kisat kokonaan väliin. Ranska ja Espanja, jotka olivat edellisvuonna sijoittuneet toiseksi ja kolmanneksi, eivät olleet myöskään kilpailun järjestämisestä kiinnostuneita.


title: Eurovision laulukilpailu 1980

text: Jokaisella maalla oli mukana oma juontajansa, joka esitteli kilpailukappaleensa omalla kielellä. Suomen Vesa-Matti Loirin juonsi lavalle Heikki Harma (Hector), joka toimi myös kommentaattorina Aarre Elon kanssa. Alkujuonnon ja pisteidenlaskuosuuden hoiti pääjuontaja Marlous Fluitsma.


title: Eurovision laulukilpailu 1980

text: Kilpailun voitti Irlanti edustajanaan Johnny Logan ja kappaleella ”What's Another Year?”. Suomi sijoittui kilpailun viimeiseksi Vesa-Matti Loirin esittämällä kilpailukappaleella ”Huilumies”, joka sai vain 6 pistettä. Marokko osallistui kilpailuihin ensimmäisenä Afrikan maana ja toistaiseksi myös ainoan kerran.


title: Eurovision laulukilpailu 1980

text: Belgiaa lukuun ottamatta jokainen maa valitsi oman kapellimestarin johtamaan maansa kappale.


title: Eurovision laulukilpailu 1980

text: Äänestyksestä haluttiin tehdä tästä vuodesta alkaen jännittävämpi: sen sijaan että pisteet annettiin esiintymisjärjestyksessä, alettiin ne nyt antaa yhdestä ylöspäin, joten maksimi 12 pisteelle saatiin jännittävä odotus.


title: Passion and Warfare

text: Passion and Warfare on kitaristi Steve Vain vuonna 1990 julkaistu instrumentaalialbumi. Se on myynyt Yhdysvalloissa kaksinkertaista platinaa. Ilmestyessään se sai kriitikoilta hyvät arvostelut ja sitä pidetään edelleen yhtenä instrumentaalirockin merkkiteoksista. Monet myös pitävät sitä kaikkien aikojen kitaralevynä.


title: Passion and Warfare

text: Levyllä ei ole sanoituksia, mutta jokaiseen kappaleeseen liittyy Steve Vain kirjoittama runo. Levyllä esiintyy myös muutamia ääninäyttelijöitä, muun muassa David Coverdale.


title: Pak 43

text: Pak 43, täydelliseltä nimeltään 8,8 cm Panzerabwehrkanone 43, oli saksalainen toisen maailmansodan aikainen 88 millimetrin panssarintorjuntakanuuna. Se oli tehokkaimpia sodan aikana kenttäkäyttöön päässeitä panssarintorjunta-aseita ja oli pelätty liittoutuneiden joukkojen keskuudessa.


title: Pak 43

text: Kruppin insinöörit aloittivat Pak 43:n kehitystyön 1930-luvun lopussa. Tarkoituksena oli alun perin suunnitella ilmatorjuntatykki Wehrmachtin 8,8 cm Flak 18, 36 ja 37 -ilmatorjuntakanuunoiden seuraajaksi. Kilpailun voitti Rheinmetall-Borsigin suunnittelema tykki, joka otettiin palveluskäyttöön nimellä 8,8 cm FlaK 41. Hävittyään kilvan, Krupp kehitti omasta ehdotelmastaan panssarintorjuntatykin, joka sai nimikkeen 8,8 cm Pak 43. Aseen korotuskulma oli rajoitettu ja sillä voi tulittaa vain pintamaaleja mutta se oli myös merkittävästi matalampi kuin 88 millimetrin ilmatorjuntatykit.


title: Pak 43

text: Tykissä oli sitä edeltäneisiin 88 millimetrin tykkeihin verrattuna kaksi erittäin oleellista parannusta jotka olivat 71 pituuskaliiperin putki ja 822 millimetriä pitkä hylsy. Näin aseella saavutettiin jo tavallisella Panzergranate 39/43 -panssarikranaatilla 1 000 m/s lähtönopeus ja suuri panssarinläpäisy. Käytettäessä harvinaisempaa Panzergranate 40/43 -alikaliiperiammusta, lähtönopeus oli yli 1 100 m/s ja panssarinläpäisy vieläkin parempi.


title: Pak 43

text: Pak 43:n perusmalli oli vedettävä ja siinä oli nelihaarainen ristilavetti. Kanuunassa käytettiin tilapäisratkaisuna myös haaralavettia, jossa oli raskaan kenttähaupitsin renkaat. Tällöin sitä nimitettiin nimellä Pak 43/41.


title: Pak 43

text: Tykkiä käytettiin myös Nashorn-, Elefant- ja Jagdpanther –panssarintorjuntavaunuissa, joihin se soveltui hyvin suuren painonsa takia. Panssarintorjuntavaunuun asennettuna aseen nimikkeen perään lisättiin numero,joka osoitti mihin vaunuun soveltuvasta versiosta oli kyse. Numerot olivat Nashorn vaunulle Pak 43/1, Elefant - vaunulle Pak 43/2 ja Jagdpanther - vaunulle Pak 43/3. Pak 43 oli myös Tiger II -panssarivaunun panssarivaunukanuuna, mutta nimikkeellä KwK 43, eli Kampfwagenkanone 43.


title: Pak 43

text:
Aseen eri versioita valmistivat ainakin Henschel Kasselissa, Weserhütte Bad Oeynhausenissa, Dortmund Hoerder-Hüttenverein Lippstadtissa, Franz Garny Frankfurt am Mainissa ja Maschinenbau R. Wolf Magdeburg-Buckau Magdeburgissa.
Datenblatt, 8,8 cm Pak 43


title: Eurovision laulukilpailu 1981

text: Eurovision laulukilpailu 1981 järjestettiin 4. huhtikuuta 1981 Dublinissa, Irlannissa. Kilpailun juonsi Doireann Ní Bhríain. Kilpailun voitti Ison-Britannian Bucks Fizz kappaleellaan ”Making Your Mind Up”. Kilpailuun osallistui 20 maata, joista osallistui ensimmäistä kertaa. vetäytyi kilpailusta, koska maassa oltiin suivaantuneita sen edustajien kehnoista sijoituksista edeltäneinä vuosina ja epäiltiin jopa jonkinasteista Italian vastaista salaliittoa. palasi kisoihin neljän vuoden tauon jälkeen. Suomea edusti Riki Sorsa kappaleella ”Reggae OK”. Kappale sai 27 pistettä ja oli 16. kahdenkymmenen kappaleen joukossa.


title: Eurovision laulukilpailu 1981

text: Jokainen maa valitsi oman kapellimestarin johtamaan maansa kappale.


title: Eurovision laulukilpailu 1983

text: Eurovision laulukilpailu 1983 järjestettiin 23. huhtikuuta 1983 Münchenissä Saksassa. Kilpailun juonsi Marlene Charrel. Rahaa kulutettiin järjestelyihin täällä ennätyksellisen vähän. Esimerkiksi videopostikorttien sijaan orkesteri soitti välimusiikkia, valaistusta kuvattiin ja keskellä kuvaa näytettiin seuraavan esiintyvän maan nimi. Kilpailun voitti Luxemburgin edustaja Corinne Hermès kappaleellaan "Si la vie est cadeau". Suomea kilpailussa edusti Ami Aspelund kappaleellaan "Fantasiaa". Kappale sai 41 pistettä ja saavutti jaetun yhdennentoista sijan. Ranska, Kreikka ja Italia palasivat tauon jälkeen takaisin kilpailuun, sen sijaan Irlanti päätti nyt vetäytyä kisasta pois.


title: Eurovision laulukilpailu 1983


title: Kelpoisuus

text: Kelpoisuus () on biologisen evoluution keskeisiä käsitteitä. Se kuvaa jonkin ominaisuuden omaavien yksilöiden keskimääräistä kykyä tuottaa lisääntymiskykyisiä jälkeläisiä. Kelpoisuus kertoo yksilöiden sopeutumisesta ympäristöönsä, kyvystä tuottaa jälkikasvua ja kolmanneksi kyvystä hoivata jälkeläisiä niin, että nämä saavuttavat sukukypsyyden.


title: Kelpoisuus

text: Kelpoisuus kuvaa tietyn fenotyypin tai genotyypin omaavan yksilön kykyä tuottaa lisääntymään pääseviä jälkeläisiä. Jos yksilöiden genotyypissä on eroja, suuremman kelpoisuuden omaavan yksilön jälkeläiset yleistyvät pienemmän kelpoisuuden omaavien yksilöiden kustannuksella. Korvautumista kutsutaan luonnonvalinnaksi.


title: Kelpoisuus

text: Yksilöt, joilla on suuri kelpoisuus, pystyvät parhaiten jättämään ominaisuuksiaan populaation geenipoolin seuraavaan sukupolveen. Kelpoisuutta mitataankin sillä, montako lisääntymiskyvyn saavuttavaa jälkeläistä tietyn feno- tai genotyypin omaavat yksilöt pystyvät keskimäärin tuottamaan.


title: Kelpoisuus

text: Kelpoisuutta on arvioitava tietyn ominaisuuden omaavien yksilöiden keskimääräisellä kelpoisuudella. Yksilön jättämien jälkeläisten määrään vaikuttaa liikaa sattuma.


title: Kelpoisuus

text: Brittiläinen tutkija Herbert Spencer käytti ilmaisua "survival of the best fitted" vuonna 1851 julkaistussa teoksessaan ""Social Statics"". Myöhemmin ilmaus on tunnettu muodossa "survival of the fittest". Charles Darwin yhdisti ajatuksen vahvimman eloonjäämisestä luonnonvalintaan. Brittiläinen biologi J. B. S. Haldane yritti ensimmäisenä tehdä kelpoisuudesta matemaattisen suureen. Vuonna 1924 hän julkaisi tutkimuksen ""A Mathematical Theory of Natural and Artificial Selection"". Hän matematisoi kelpoisuuden käsitteen yhdistämällä evoluution ja mendelistisen genetiikan.


title: Kelpoisuus

text: Brittiläinen biologi W. D. Hamilton julkaisi vuonna 1964 tutkimuksen "The Evolution of Social Behavior", jossa määriteltiin ensimmäisen kerran kokonaiskelpoisuus (engl. "inclusive fitness"). Kokonaiskelpoisuus koostuu suorasta kelpoisuudesta (engl. "direct fitness"), joka tarkoittaa yksilön omien jälkeläisten vaikutusta ja epäsuorasta kelpoisuudesta (engl. "indirect fitness"). Yksilön epäsuora kelpoisuus tarkoittaa niiden lähisukulaisten jälkeläisten vaikutusta, jotka eivät olisi olemassa ilman kyseisen yksilön apua.


title: Kelpoisuus

text: Populaatiogenetiikassa kelpoisuutta merkitään usein matemaattisella merkillä formula_1. Seuraavassa genotyyppien kelpoisuutta tarkastellaan yhden sukupolven aikana tapahtuvien muutosten aikana.


title: Kelpoisuus

text: Tietyn genotyypin "absoluuttinen kelpoisuus" (formula_2) on suhdeluku. Se saadaan laskemalla kyseisen genotyypin edustajien lukumäärä jälkeläisten sukupolvessa ja jakamalla se vanhempien sukupolvessa vallinneella lukumäärällä.


title: Kelpoisuus

text: Jos absoluuttinen kelpoisuus on suurempi kuin yksi, genotyyppi on yleistynyt populaatiossa. Jos suhdeluku on pienempi kuin yksi, genotyyppi on käynyt harvinaisemmaksi.


title: Kelpoisuus

text: Genotyypin absoluuttisen kelpoisuuden arviointi on hankalaa, sillä usein on vaikea arvioida, kuinka monta jälkeläistä tietyn genotyypin edustajat tuottavat yhden sukupolven aikana. Genotyypin absoluuttinen kelpoisuus voidaan laskea myös kertomalla genotyypin eloonjäävien edustajien osuus niiden keskimääräisellä hedelmällisyydellä.


title: Kelpoisuus

text: Genotyypin "suhteellinen kelpoisuus" (formula_4) määritellään suhteessa muiden genotyyppien kelpoisuuteen. Se saadaan laskemalla tietyn genotyypin omaavien yksilöiden keskimääräinen eloonjäävien jälkeläisten määrä. Se normalisoidaan ykköseksi merkitsemällä formula_5. Muiden genotyyppien suhteellinen kelpoisuus lasketaan suhteuttamalla se tähän genotyyppiin. Eri genotyyppien suhteellinen kelpoisuus voi olla nolla tai sitä suurempi luku.


title: Kelpoisuus

text: Kun genotyypin absoluuttinen ja suhteellinen kelpoisuus jaetaan genotyypin suhteellisella populaatio-osuudella painotetulla keskimääräisellä kelpoisuudella formula_6, saadaan absoluuttisen ja suhteellisen kelpoisuuden suhdetta kuvaava yhtälö


title: Nitro

text: Nitro tarkoittaa seuraavia asioita:


title: Eurovision laulukilpailu 1984

text: Eurovision laulukilpailu 1984 järjestettiin 5. toukokuuta 1984 "RTL Théâtre Municipalissa" Luxemburgissa. Kilpailun juonsi 19-vuotias Désirée Nosbusch, joka on kilpailun historian nuorin juontaja. Kilpailun voitti Ruotsi Herreysin esittämällä kappaleella ”Diggi-loo diggi-ley”.


title: Eurovision laulukilpailu 1984

text: Suomea edusti Kirka kappaleella ”Hengaillaan”. Se sijoittui 46 pisteellä yhdeksänneksi.


title: Eurovision laulukilpailu 1984

text: Jokainen maa valitsi oman kapellimestarin johtamaan maansa kappaleen, paitsi Kypros ja Saksa, joiden delegaatioita avusti isäntämaan ylikapellimestari Pierre Cao. Hän ei tosin johtanut isäntämaan omaa kilpailukappaletta.


title: Par

text: Par tai PAR voi tarkoittaa seuraavia:


title: Eurovision laulukilpailu 1985

text: Eurovision laulukilpailu 1985 järjestettiin 4. toukokuuta 1985 Skandinaviumin hallissa Göteborgissa Ruotsissa.


title: Eurovision laulukilpailu 1985

text: Kilpailun voitti ensimmäistä kertaa Norja kappaleella "La det swinge", jonka esitti Bobbysocks. Suomea kilpailussa edusti Sonja Lumme kappaleella "Eläköön elämä". Se sai 58 pistettä ja sijoittui yhdeksänneksi.


title: Eurovision laulukilpailu 1985

text: Bobbysocks-duon toinen jäsen Elisabeth Andreassen edusti kilpailussa kolmanneksi sijoittuneen Kikki Danielssonin kanssa Ruotsia Euroviisuissa vuonna 1982 Chips-duona.


title: Eurovision laulukilpailu 1985

text: Kilpailun juonsi Ruotsin vuoden 1966 edustaja Lill Lindfors, joka muistetaan yleisöä hätkähdyttäneestä hametempustaan. Kilpailun loppupuolella Linforsin puvun alaosa näytti vahingossa putoavan ja näkyviin ilmestyivät valkoiset pikkuhousut. Parissa sekunnissa juontaja kuitenkin taikoi uuden pitkän iltapuvun yläosansa poimusta, ja kaikki ymmärsivät tempun olleen vahingon sijasta huolellisesti suunniteltu. Tempun olivat salaa kehittäneet Lindfors ja hänen pukusuunnittelijansa, drag-artistinakin toiminut Christer Lindarw, eikä numeroa ollut merkitty käsikirjoituksiin eikä esitetty harjoituksissa. Tempaus herätti euroviisupiireissä pahennusta, ja sääntömuutoksella alettiin seuraavasta vuodesta alkaen vaatia, että lopullisen kilpailushown on oltava identtinen kenraaliharjoituksen kanssa.


title: Eurovision laulukilpailu 1985

text: Kilpailun kunniavieraaksi oli kutsuttu ensimmäisten kilpailujen 1956 voittaja Lys Assia.


title: Eurovision laulukilpailu 1985

text: Jokainen maa valitsi oman kapellimestarin johtamaan maansa kappale, paitsi Belgia, jonka delegaatiota avusti isäntämaan ylikapellimestari Curt-Eric Holmquist. Haris Andreadis johti sekä Kyproksen että Kreikan kappaleita.


title: Computerwelt

text: Computerwelt (engl. Computer World) on vuonna 1981 julkaistu Kraftwerkin albumi. Albumin keskeisenä teemana on tietokoneiden merkityksen lisääntyminen maailmassa.


title: Computerwelt

text: Englanninkielinen versio albumin nimikappaleesta sisältää noin puolet vähemmän sanoituksia kuin saksankielinen, ja siksi se menettää suurimman osan sanomastaan. Albumin viimeisen kappaleen nimi on sanaleikki sloganista "It's more fun to compete", jonka saattoi nähdä aikakautensa flipperi-koneissa. "Computerwelt" on edeltäjiensä tapaan hyvin merkittävä mutta jäi kuitenkin yhtyeen viimeiseksi varauksettomat kehut saaneeksi albumiksi.


title: Computerwelt

text: Coldplay lainasi "Computer Love" -kappaleen syntetisaattorimelodiaa kappaleessaan "Talk" albumillaan "X&Y". "Numbers"-kappaleen rytmiä on käyttänyt muun muassa hip-hop-artisti Afrika Bambaataa kappaleessaan "Planet Rock".


title: Computerwelt

text:
Pitchfork Media on valinnut "Computerweltin" 1980-luvun 44. parhaaksi albumiksi. Slant-lehti sijoitti albumin sadan parhaan 1980-luvun albumin listalla sijalle 25. Vuonna 2012 Rolling Stone -lehti nimesi albumin kaikkien aikojen 10. parhaaksi elektronisen tanssimusiikin (EDM) albumiksi.
Computerweltillä käytettiin muun muassa seuraavia laitteita:


title: Sardinianpika

text: Sardinianpika eli sardinianpiiskujänis ("Prolagus sardus") kuuluu jäniseläinten lahkon sukupuuttoon kuolleeseen Prolagidae-heimoon. Sardinianpika oli ainoa historiallisena aikana elänyt laji heimossa ja sen "Prolagus"-suvussa. "Korsikanpika" ("Prolagus corsicanus") katsotaan nykyään olleen virheellisesti määritelty sen lajiseksi.


title: Sardinianpika

text: Sardinianpika eli luonnonvaraisena Välimeren saarilla Sardiniassa ja Korsikassa. Se kuitenkin hävisi 1700-1800-lukujen vaihteessa. Varhaiset sardinialaiset kirjailijat kuvailivat sitä hännättömäksi jättiläiskaniksi ja sen uskotaan olleen muinaisen sardinialaisen Nuragici-kansan suurta herkkua.


title: Sardinianpika

text: Jotkut uskovat, että sardinianpikoja elää yhä Sardinian "villissä" sisämaassa, ja toiset taas uskovat sen kadonneen jo paljon tieteellisesti arvioitua aiemmin. Tästä pikasta on ajoittaisia havaintoja, mutta yhtäkään niistä ei ole pystytty varmentamaan.


title: Eurovision laulukilpailu 1986

text: Eurovision laulukilpailu 1986 järjestettiin 3. toukokuuta 1986 Grieghallenissa Bergenissä Norjassa. Kilpailun juonsi 20 vuotta aiemmin Norjaa Euroviisuissa edustanut Åse Kleveland.


title: Eurovision laulukilpailu 1986

text: Italia ja Kreikka vetäytyivät kilpailusta. Islanti osallistui ensimmäistä kertaa ja Alankomaat sekä Jugoslavia palasivat kilpailuun vuoden tauon jälkeen.


title: Eurovision laulukilpailu 1986

text: Tästä vuodesta lähtien lisättiin sääntöihin että kenraaliharjoituksen pitää olla identtinen finaalin kanssa johtuen edellisvuonna pahennusta herättäneestä Lill Lindforsin hametempusta.


title: Eurovision laulukilpailu 1986

text: Kilpailun voitti Belgia ensimmäisen ja toistaiseksi ainoan kerran Sandra Kimin esittämällä kappaleella ”J'aime la vie”. Sandra Kim oli voittonsa aikaan vasta 13-vuotias, mikä tekee hänestä kaikkien aikojen nuorimman euroviisuvoittajan. Kim tunnetaan myös animaatiosarjan "Olipa kerran elämä" tunnuskappaleen esittäjänä.


title: Eurovision laulukilpailu 1986

text: Suomea kilpailussa edusti Kari Kuivalainen itse säveltämällään kappaleella ”Päivä kahden ihmisen” joka esitettiin nimellä "Never the end". Kappale sijoittui viidenneksitoista saaden 22 pistettä.


title: Eurovision laulukilpailu 1986

text: Isoa-Britanniaa lukuun ottamatta jokainen maa valitsi oman kapellimestarin johtamaan maansa kappale. Lisäksi Tanskan delegaatiota avusti isäntämaan ylikapellimestari Egil Monn-Iversen.


title: Pahuus (elokuva)

text: Pahuus ("Ondskan") on Mikael Håfströmin ohjaama ruotsalainen draamaelokuva vuodelta 2003. Se perustuu Jan Guilloun vuonna 1981 julkaistuun omaelämänkerralliseen kirjaan "Ondskan", joka kertoo kirjailijan nuoruudesta. Elokuva sijoittuu vuoden 1959 Ruotsiin, jossa päähenkilö Erik Ponti käy sisäoppilaitosta, jonka kuri on kova. Elokuvan teemana on väkivalta.


title: Pahuus (elokuva)

text: "Pahuus" oli pääosaesittäjä Andreas Wilsonin ensimmäinen elokuvarooli. Hänet valittiin Erikin rooliin 120 hakijan joukosta.


title: Pahuus (elokuva)

text: Elokuva sai Oscar-ehdokkuuden vuonna 2004 parhaasta vieraskielisestä elokuvasta. Elokuva on ollut arvostelumenestys kriitikoiden keskuudessa ja se saavutti ensi-iltaviikonloppunaan 108 000 katsojaa Ruotsissa.


title: Pahuus (elokuva)

text: Erik (Wilson) on väkivaltainen nuori, jonka vihaa ruokkii väkivaltainen isäpuoli. Erikin äiti lähettää Erikin sisäoppilaitos Stjärnsbergiin viimeisenä mahdollisuutena päästä lukioon. Sisäoppilaitoksessa kuria pitävät vanhemmat opiskelijaneuvoston oppilaat, jotka simputtavat jopa väkivalloin nuorempia oppilaita. Erikin henkinen kärsivällisyys ja fyysinen kestävyys ovat koetuksella. Pierre, Erikin huonekaveri yrittää auttaa häntä mutta samalla joutuu itse myöhemmin katumaan tekojaan. Koulussa vallitsee väkivallan voima, ja sitä käytetään kursailematta "toverikasvatuksen" nimissä. Toverikasvatus on nuorempien oppilaiden opettaminen tavoille väkivaltaa käyttäen ja sillä uhaten. Toverikasvatukseen kuuluu vanhempien oppilaiden tehtävien täyttämistä, muun muassa kenkien kiillottamista ja kioskilla asioimista vanhempien oppilaiden puolesta. Korkeimmalla koulun arvostuksessa ovat koulun vanhimmat oppilaat – lukion neljäsluokkalaiset – sekä neuvosto, jota verrataan oikeudenkäyntiin ja tuomioistuimeen.


title: Kukkakauppa

text: Kukkakauppa on kasveihin erikoistunut kauppa, jossa myydään muun muassa leikkokukkia, ruukkukasveja ja kasvinhoitotarvikkeita. Lisäksi useimmat kukkakaupat tarjoavat sidontaa, jolloin niistä on mahdollisuus saada kukkakimppuja, asetelmia, suruvihkoja sekä muita alan töitä. Monet kukkakaupat ovat laajentaneet toimintaansa myös hautauspalveluihin.


title: Kukkakauppa

text: Kukkakauppoja on Suomessa noin 2 000. Tosin jo yli puolet kukkaostoksista tehdään muualta kuin kukkakaupoista eli esimerkiksi marketeista, rautakaupoista tai ruokakaupoista.


title: Kukkakauppa

text: Kukkien myynnissä suurimmat sesongit ovat joulu ja kevät. Sesonkien alkaminen on varhaistunut asiakkaiden asenteiden ja EU:n aiheuttaman tuonnin vapautumisen myötä, nyt kasveja eri puolilta maailmaa on saatavilla ympäri vuoden.


title: Andrés Segovia

text: Andrés Torres Segovia (21. helmikuuta 1893 Linares, Andalusia – 3. kesäkuuta 1987 Madrid) oli espanjalainen kitaristi. Häntä on yleisesti pidetty nykyaikaisen klassisen kitaran soiton isänä.


title: Andrés Segovia

text: Segovia opiskeli teini-ikäisenä kitaransoittoa Granadassa Alhambran palatsin ympäristössä. Madridissa pitämässään ensimmäisessä ammattimaisessa konsertissa hän soitti Francisco Tárregan kitarasovituksia ja omia sovituksiaan muun muassa Bachin sävellyksistä. Hänen kitaransoittotyylinsä erosi Tárregasta ja tämän seuraajista: siinä missä Tárrega oli soittanut vain sormenpäillä, Segovia soitti sekä sormenpäillä että kynsillä. Hänen toteutuneena päämääränään oli tehdä kitarasta soitin, jota opiskeltaisiin kautta maailman pianon ja viulun tavoin klassisen musiikin soittimena.


title: Andrés Segovia

text: Ensikiertue Yhdysvalloissa 1928 inspiroi brasilialaisen Heitor Villa-Lobosin säveltämään teoksen "Kaksitoista etydiä" ("Douze études", 1929), jonka Villa-Lobos myös omisti Segovialle.


title: WrestleMania XX

text: WrestleMania XX oli 20. perättäinen World Wrestling Entertainmentin WrestleMania-tapahtuma. Se pidettiin 14.4.2004 Madison Square Gardenissa, New Yorkissa.


title: Aleksandr Mištšuk

text: Aleksandr Aleksandrovitš Mištšuk (, s. 22. huhtikuuta 1977 Moskova, Venäjän SFNT, Neuvostoliitto) on entinen venäläinen jalkapalloilija. Hän oli pelipaikaltaan maalivahti.


title: Aleksandr Mištšuk

text: Mištšuk on edustanut Venäjällä Dynamo Moskovaa ja Anži Mahatškalaa sekä Suomessa Atlantista, Allianssia ja TP-47:ää. Veikkausliigassa hän pelasi kausina 2001–2004 yhteensä 68 ottelua. Vuonna 2001 hän voitti Atlantiksessa Suomen cupin.


title: Aleksandr Mištšuk

text: 24. syyskuuta 2006 Rovaniemen Palloseuraa vastaan pelatun Ykkösen ottelun jälkeen Mištšuk joutui lahjusepäilyjen kohteeksi, sillä hän päästi epäilyttävän helposti rovaniemeläisjoukkueen 2–0-maalin. Sittemmin hänet otettiin vaihtoon ja Atlantis nousi tasoihin. Brittiläisessä Betfair-vedonlyöntitoimistossa ottelua oli pelattu yli 300 000 euron edestä ja lähes 98 prosenttia vedoista oli RoPSin puolesta. Ottelun jälkeen Mištšuk talletti pankkitililleen 1 500 euroa, jonka hän kertoi saaneensa harjoittamastaan urheiluvälinemyynnistä. Mištšuk sai syytteen lahjusten ottamisesta ja hänet tuomittiin 18. joulukuuta 2007 Helsingin käräjäoikeudessa neljän kuukauden ehdolliseen vankeuteen sekä korvaamaan valtiolle saamansa taloudellinen hyöty.


title: Lauren Tom

text: Lauren Tom (s. 4. elokuuta 1961 Chicago, Illinois) on yhdysvaltalainen näyttelijä. Hän on ollut ääninäyttelijänä Amy Wongille ja Inez Wongille "Futuramassa" sekä Minhille ja tämän lapselle Connielle "Kukkulan kuninkaassa". Tom on myös näytellyt muun muassa Rossin tyttöystävä Julieta "Frendien" toisella tuotantokaudella.


title: Lauren Tom

text: Lauren syntyi Chicagon Highland Parkissa kiinalaisamerikkalaiseen perheeseen. Hänen äitinsä on Nancy ja isä Chan Tom, joka työskenteli pakasteruoan alalla. Detour-lehden artikkelissa Lauren kertoi joutuneensa kiusauksen kohteeksi kiinalaisen ulkonäkönsä vuoksi. Tämä myötä hänestä tuli sisäänpäin kääntynyt persoona, jonka seurauksena Lauren innostui myöhemmin tanssimisesta. Lapsena hänellä ei myöskään ollut kunnollista perhettä ja hän eli useissa sijaisperheissä.


title: Lauren Tom

text: 17-vuotiaana Lauren sai ensimmäisen tilaisuuden esiintyä teatterissa Chorus Line -näytelmässä. Hän sai vajaat vuotta myöhemmin rooliin samaisesta näytelmästä Broadwayllä ja hänet palkittiin Obie-palkinnolla useiden teatteriesitysten jälkeen. Lauren esiintyi kuusi vuotta New Yorkin teatterissa.


title: Mauro Ramos

text: Mauro Ramos (oik. Mauro Ramos de Oliveira, 30. elokuuta 1930 Poços de Caldas – 18. syyskuuta 2002) oli brasilialainen jalkapalloilija. Hän pelasi keskikenttämiehenä São Paulossa ja Santosissa ja edusti Brasilian maajoukkueessa vuoden 1954, 1958 ja 1962 maailmanmestaruuskisoissa. Vuonna 1962 hän oli joukkueen kapteeni.


title: Vidjajevo

text: Vidjajevo (, aikaisemmin Uritsa, ) on suljettu asuinalue Murmanskin alueella Venäjällä. Vidjajevo on samannimisen kaupunkipiirikunnan (Городской округ ЗАТО п. Видяево) keskus ja ainoa taajama, mutta se ei itse ole kaupunki. Asukkaita kaupunkipiirikunnassa oli vuoden 2010 väestönlaskennan mukaan 5 771.


title: Vidjajevo

text: Vidjajevon asutuskeskus palvelee samannimistä sukellusvenetukikohtaa, joka sijaitsee kahdessa erillisessä osassa, välittömästi taajaman koillispuolella Uuravuonon rannalla sekä Auravuonon perukassa noin 6 km taajamasta pohjoiseen. Vidjajevo rajoittuu lännessä Zaozjorskin suljettuun kaupunkipiirikuntaan, muuten sitä ympäröi Kuolan piirin Uuran maalaiskunta.


title: Vidjajevo

text: Uritsan kylä sai nimensä Uritsajoesta ja tämä puolestaan laskupaikastaan Uuravuonosta ("Ura guba"); nimi on saamelaista kantaa. Taajama perustettiin vuonna 1958. 1960-luvulla paikkakunnalla toimi dieselkäyttöisten sukellusveneiden telakka ja vuodesta 1979 myös ydinsukellusveneiden. Uritsa-nimi vaihdettiin Vidjajevoksi vuonna 1964 sukellusvene Štš-421:n päällikön kapteeniluutnantti Fjodor Vidjajevin muistoksi, joka menehtyi Barentsinmerellä toisessa maailmansodassa.


title: Vidjajevo

text: 1980-luvulla Auravuono ("Ara guba") oli yksi Neuvostoliiton tärkeimmistä sukellusvenesatamista ja palveli kaikkia kolmea sukellusvenesukupolvea dieselkäyttöisistä ydinkäyttöisiin. Nykyisin telakan merkitys on vähentynyt; jäljellä ovat vain Akula, Sierra ja Oscar-II -luokat. Lisäksi Auravuonon tukikohtaan on varastoitu käytöstä poistettuja ydinreaktoreita ja ydinjätettä. Vidjajevo oli myös vuonna 2000 Barentsinmerellä uponneen K-141 Kurskin kotisatama.


title: Ibrahim Afellay

text: Ibrahim Afellay () (s. 2. huhtikuuta 1986 Utrecht) on alankomaalainen marokkolaiset sukujuuret omaava jalkapalloilija. Hänen pelipaikkansa on keskikenttäpelaaja. Afellay on pituudeltaan 184 senttiä.


title: Ibrahim Afellay

text: Afellay pelasi nuoresta asti PSV:ssä. Debyyttinsä edustusjoukkueessa hän teki helmikuussa 2004 Alankomaiden cupin ottelussa NAC Bredaa vastaan. Kaudella 2005–2006 Afellay murtautui lopullisesti PSV:n kokoonpanoon monen runkopelaajan (mm. keskikenttäpelaajat Johann Vogel ja Mark van Bommel) lähdettyä joukkueesta. Afellay pelasi kauden aikana 23 liigaottelua ja teki kaksi maalia.


title: Ibrahim Afellay

text: Afellay siirtyi tammikuussa 2011 Espanjan liigaan FC Barcelonan riveihin.


title: Jason Statham

text: Jason Statham (s. 26. heinäkuuta 1967 Sydenham, Lewisham, Lontoo, Englanti) on brittiläinen näyttelijä, joka tunnetaan ensisijaisesti lukuisista toimintarooleistaan. Hän on näytellyt Guy Ritchien rikoselokuvissa "Puuta, heinää ja muutama vesiperä" ja "Snatch – hävyttömät". Toissijaisissa rooleissa Statham on nähty amerikkalaisissa elokuvissa kuten "The One" ja "The Italian Job" samoin kuin pääosissa elokuvissa "The Transporter", "Crank" ja "The Expendables".


title: Jason Statham

text: Statham tapaili englantilaista mallia ja näyttelijää Kelly Brookia seitsemän vuoden ajan, kunnes he erosivat. Hän on harjoitellut "The Transporter" -elokuvan myötä eri kamppailulajeja, kuten Wing Chunia, karatea ja potkunyrkkeilyä.


title: Jason Statham

text: Jason on seurustellut malli/näyttelijä Rosie Huntington-Whiteleyn kanssa vuodesta 2010. Vuonna 2017 he ilmoittivat odottavansa lasta. Lapsi on kummankin ensimmäinen.


title: Henry Czerny

text: Henry Czerny (s. 8. helmikuuta 1959 Toronto, Ontario, Kanada) on kanadalainen näyttelijä, joka syntyi puolalaiseen perheeseen Torontossa. Hänellä oli tunnettuja rooleja elokuvissa "Isku Kolumbiaan" (1994), "Vaarallinen tehtävä" (1996) ja "Jäämyrsky" (1997). Vuonna 2006 Czerny esiintyi komediassa "Vaaleanpunainen pantteri", jossa hänen roolinsa on ”Yuri, valmentaja joka valmentaa”. Hän on näytellyt myös televisiossa. Hän on esittänyt muun muassa Thomas Howardia, Norfolkin 3. herttuaa sarjassa "Tudors" ja Conrad Graysonia sarjassa "Kosto".


title: Ulkopolitiikka (lehti)

text: Ulkopolitiikka on vuonna 1961 perustettu sitoutumaton kansainvälisiin suhteisiin erikoistunut lehti, jota julkaisee Ulkopoliittinen instituutti. Neljä kertaa vuodessa ilmestyvä lehti syventää kansainvälisestä politiikasta, taloudesta ja ilmiöistä käytävää keskustelua Suomessa.


title: Ulkopolitiikka (lehti)

text: Ulkopolitiikka julkaisee kotimaisten ja ulkomaisten asiantuntijoiden haastatteluja, pitkiä artikkeleita ajankohtaisista ilmiöistä, kolumneja ja kommentteja sekä uutisjuttuja. Lehden kirja-arviot tarjoavat mahdollisuuden seurata kansainvälisen politiikan uusinta ulkomaista kirjallisuutta.


title: Ulkopolitiikka (lehti)

text: Lehden internetsivuilla on sähköisessä arkistossa vapaasti käytettävissä osa vanhempien lehtien artikkeleista. UP-lehden voi tilata tai ostaa irtonumeroita myös sähköisenä näköislehtenä Lehtiluukusta.


title: Ulkopolitiikka (lehti)

text: Lehti sai kunniamaininnan Vuoden laatulehti 2008 -kilpailussa, jonka järjestivät kulttuuri-, mielipide- ja tiedelehtien liitto Kultti ry sekä Akateeminen kirjakauppa. Vuonna 2012 lehti jakoi palkinnon musiikkilehti Basson kanssa.


title: Ulkopolitiikka (lehti)

text: Lehteä julkaisi aluksi Paasikivi-seura. Varojen puutteessa lehti lakkasi ilmestymästä vuonna 1968. Vuonna 1971 sitä alkoi julkaista Ulkopoliittinen instituutti.


title: Mikki Kunttu

text: Mikki Kunttu (s. 1971) on suomalainen valo- ja lavastussuunnittelija. Kunttu on toiminut erityisesti tanssin parissa, mutta myös teatterin, kevyen musiikin, oopperan sekä television ja taideteollisuuden aloilla.


title: Mikki Kunttu

text: Kunttu aloitti 18-vuotiaana tekemään Kotkan kaupunginteatterille valaistuksia. Hän valmistui vuonna 1995 Tampereen ammattikorkeakoulun Taiteen ja Viestinnän Oppilaitoksen (nykyinen Tampereen ammattikorkeakoulun Taiteen ja Viestinnän osaamiskeskus) valo- ja ääni-ilmaisun erikoistumislinjalta. Valmistuttuaan hän siirtyi töihin Tampereen konserttitalolle.


title: Mikki Kunttu

text:
Hänen tunnetuimpia yhteistyökumppaneitaan ovat useat koti- ja ulkomaiset tanssitaiteilijat ja -ryhmät, heidän joukossaan Tero Saarinen, Jorma Elo, Jorma Uotinen, Carolyn Carlson, Akram Khan, Jirí Kylián ja Sidi Larbi Cherkaoui. Kunttu on tehnyt toistuvaa yhteistyötä myös Suomen Kansallisoopperan ja -baletin, Norjan Kansallisbaletin, Tanskan kuninkaallisen baletin sekä Bostonin baletin kanssa.
Mikki Kunttu on tanssiryhmä Tero Saarinen Companyn perustajajäsen ja hän on suunnitellut valaistuksen ryhmän kaikkiin teoksiin. Vuonna 2006 Kunttu palkittiin New Yorkissa arvostetulla Bessie-palkinnolla Tero Saarinen Companylle ja Akram Khan Companylle tekemistään valaistuksista.


title: Mikki Kunttu

text: Hänen kädenjälkensä näkyy myös suomalaisessa tv-viihteessä. Hän on toiminut valo-, screen- ja lavastussuunnittelijana useissa suurproduktioissa ja tv-gaaloissa, mukaan lukien Savonlinnan Oopperajuhlat, Tammerfest, Talent Suomi, Idols, Tanssii tähtien kanssa, Dance, Big Brother, Kuorosota, Elämä Lapselle- konsertit, MTV3:n 50-vuotisjuhlagaala sekä Eurovision laulukilpailut Helsingissä 2007, Malmössa 2013 ja Tukholmassa 2016.


title: Mikki Kunttu

text: Lisäksi Kunttu on visualisoinut esimerkiksi Kimmo Pohjosen, Apocalyptican, Paula Koivuniemen, Hanoi Rocksin, Ismo Alangon, Von Hertzen Brothersin sekä Michael Monroen kiertueita ja konsertteja.


title: Mikki Kunttu

text: Kuntun projekteihin kuuluvat myös muun muassa Oslon uuden oopperatalon avajaisten valosuunnittelu (2008), Lux Helsingin Valon vuodenaika ja Armo (2009-2011) sekä Cirque du Soleil'n Scalada: Stelar (2017).


title: Matias Juvonen

text: Matias Juvonen (s. 2. tammikuuta 1983) on suomalais-itävaltalainen futsal-pelaaja, joka edusti Futsal-liigan Someron Voima (SoVo) eli SoFoa kaudella 2013-14. Hän on pelannut Suomen futsalmaajoukkueessa seitsemän ottelua ja tehnyt niissä yhden maalin. Matias Juvonen edusti kausilla 2009-2013 Kampuksen Dynamoa.


title: Matias Juvonen

text: Juvonen pelaa myös jalkapalloa, jossa hänen pelipaikkansa on keskikentällä. Hän on edustanut PK-35:ttä, FinnPaa, Jokereita, Atlantista, Bonner SC:tä ja PK Keski-Uusimaata.


title: Matias Juvonen

text: Saksalaisen pelaajasiirtosivuston mukaan Juvonen päätti jalkapalloilijan uransa 1.1.2014.


title: Matias Juvonen

text: Juvonen sai jalkapallo-oppinsa Itävallassa ja puhuu sujuvaa saksaa. Vuonna 2013 Juvonen toimi Palloliitossa kilpailuassistenttina.


title: Matias Juvonen

text: Juvonen pelasi myös Suomen beachfutismaajoukkueen ensimmäisessä epävirallisessa maaottelussa Viroa vastaan vuonna 2009.


title: Matias Juvonen

text: Kirjoitti kandidaatintutkielmansa "Futsalin rantautuminen Suomeen" kuten myös Pro gradu -tutkielmansa futsalista.


title: Länsi-Midlands

text: Länsi-Midlands () tarkoittaa aluetta Englannissa; pohjois-eteläsuunnassa keskivaiheilla ja itä-länsisuunnassa suunnilleen Penniinien länsipuolella.


title: Länsi-Midlands

text: Alueena siihen luetaan kuusi kreivikuntaa:Alueen väkiluku oli vuoden 2011 väestönlaskennassa 5 602 000.


title: Herefordshire

text: Herefordshire on vanha kreivikunta ja yhden tason hallintoyksikkö Englannissa Länsi-Midlandsin alueella lähellä Walesin rajaa. Se on maaseutua joka tunnetaan lähinnä siiderintuotannostaan. Sitä ei pidä sekoittaa Hertfordshiren kreivikuntaan lähellä Lontoota. Vuonna 2001 alueella eli 174 871 asukasta.


title: Herefordshire

text: Herefordshiren vanhimmat linnoitukset ovat säilyneet saksikuningas Offan ajoilta. Normannit rakennuttivat komeita linnoja, joissa asui varakkaita maanomistajia. Goodrichin linna on parhaiten säilynyt. Wigmoren linna oli Ruusujen sotaan osallistuneen Mortimerin suvun hallussa.


title: Herefordshire

text:
Alueella on valmistettu siideriä 1600-luvulta asti ajoista asti. Nykyisin kreivikunnassa tuotetaan yli puolet Britannian siiderintuotannosta. Strongbowta tuottava Bulmers on ollut alan suurimpia yrityksiä, mutta myös pienyritykset ja luomusiiderit ovat muodissa.
Herefordshiren maanviljely on kokenut uuden myllerryksen, kun mansikoita on alettu kasvattaa muovitunneleissa, jolloin satokausi pitenee eivätkä marjat kärsi sateesta. Mansikanpoimijoita tulee Itä-Euroopasta sesonkityöhön, ja nämä ulkomaalaiset työläiset sekä maisemassa kauas näkyvät muovitunnelien pellot ovat muuttaneet Hereforshiren aiemmin uneliaita hedelmätarhoja näkyvästi.


title: Herefordshire

text: Herefordshirellä on vanhastaan vahvat kulttuuriset yhteydet Walesiin, sillä kreivikunnan lounaisosissa puhuttiin kymrin kieltä paikoitellen vielä 1900-luvun alkupuolella. Nykyään walesiläinen identiteetti on pitkälti kadonnut seudulta, vaikka jotkut yksittäiset paikalliset sitä toki korostavatkin. Herefordshiren () kielellinen historia näkyy kuitenkin yhä tänä päivänä muun muassa lukuisissa kymriläisperäisissä paikan- ja sukunimissä.


title: Polirytmi

text: Polirytmi, viralliselta nimeltään Teekkarien jazzyhdistys Polirytmi ry on vuonna 1991 perustettu Teknillisen korkeakoulun ylioppilaskunnan (TKY) piirissä toimiva jazzyhdistys.


title: Polirytmi

text: Polirytmin toiminta voidaan katsoa alkaneeksi TKY:n Gordon-speksin orkesterissa ja Retuperän WBK:ssa vaikuttaneiden soittajien keräännyttyä yhteen soittamaan jazzia. Silloisissa ylioppilaskunnan piirissä vaikuttaneissa orkestereissa ei rytmimusiikkia juurikaan päässyt soittamaan ja speksin toiminta luonnollisesti keskittyi teatteriproduktion tuottamiseen.


title: Polirytmi

text: Polirytmi aloitti toimintansa TKY:n piirissä toimivana alayhdistyksenä. Vuonna 2001 ylioppilaskunta tarkisti kantansa alayhdistysten oikeudelliseen asemaan, jolloin Polirytmi monen muun taiteellisen alayhdistyksen tavoin muutti yhdistysmuotonsa rekisteröidyksi yhdistykseksi.


title: Polirytmi

text: Tarkkaa perustamispäivää tuntee tuskin kukaan yhdistyksen nykyjäsenistä, mutta suurempia vuosijuhlia on vietetty viiden vuoden välein: vuosina 1996, 2001, 2006 ja 2011. Vuoden 2001 juhla oli samalla myös levynjulkistamiskeikka.


title: Polirytmi

text: Yhdistyksen logon on suunnitellut arkkitehti Petri Piirta.


title: Polirytmi

text: Yhdistyksen toiminta koostuu pääasiallisesti musisoinnista, jota harjoitetaan useamman kokoonpanon voimin. Näistä aktiivikokoonpano esiintyy Polirytmi-nimellä. Yhdistyksen esiintyvä kokoonpano vaihtelee kerta kerralta ja aktiivisten jäsenien määrä (huhtikuussa 2011) on noin neljäkymmentä. Erilaisissa juhlatilaisuuksissa kuullaan useimmiten jazzin lisäksi soul-musiikkia.


title: Polirytmi

text: Suomessa esiintymisen lisäksi Polirytmi on tehnyt lyhyitä kiertueita Ruotsiin, Irlantiin ja Itävaltaan sekä julkaissut studiolevyn "Out of Blues" vuonna 2001 (POLIRYTMI-001). Polirytmin musiikkia on myös TKK:n tuottamilla tallenteilla "Polifoniaa" (ISRC FI-TEK-98, 1998) ja "Tupsahdus" (ISRC FI-TEK-02, 2002).


title: Dahlakin saaristo

text: Dahlakin saaristo on Punaisessameressä, Eritrean itärannikolla sijaitseva saariryhmä. Se koostuu yhteensä 209 saaresta. Syrjäinen, karu ja pääosin kuiva saaristo kohoaa enimmillään 15 metrin korkeuteen merenpinnasta.


title: Dahlakin saaristo

text: Dahlakin saaristo muodostaa Eritrean Pohjoisen Punaisenmeren alueeseen lukeutuvan aluehallinnon toisen tason hallintoalueen, "Dahlakin alialueen".


title: Dahlakin saaristo

text: Vain kolme tai neljä saariston saarista on asutettuja, joista Dahlak Kebir on sekä pinta-alaltaan (noin 650 km) että asukasluvultaan (noin 2 300, arvio 2006) suurin. Muita saaria ovat Dhuladhiya, Dissei, Dohul, Erwa, Harat, Harmil, Isra-Tu, Nahaleg, Nora (Norah) ja Shumma. Joillekin saarista on veneyhteys läheisestä satamakaupungista Massawasta.


title: Dahlakin saaristo

text: Dahlakin saaristo on myös koti monelle erilaiselle merenelävälle ja merilinnuille. Saaristossa harrastettiin jo Rooman valtakunnan aikoihin helmenkalastusta, ja sitä tapahtuu siellä vieläkin, joskin pienemmässä mittakaavassa.


title: Dahlakin saaristo

text: Saariston asukkaat puhuvat dahlikin kieltä.


title: Gdynia

text: Gdynia () on satamakaupunki Puolassa. Se kuuluu samaan taajama-alueeseen kuin Sopotin kylpyläkaupunki, suurempi Gdańsk sekä joukko Gdańskin lähiöitä. Yhteensä tällä joskus "Trójmiastoksi" (Kolmikaupunki) kutsutulla alueella on yli miljoona asukasta.


title: Gdynia

text: Gdynia-niminen kalastajakylä mainitaan asiakirjoissa vuodelta 1253. Merikelpoinen satama sinne rakennettiin 1920-luvun alkupuolella, kun uudelleen itsenäistynyt Puola tarvitsi uuden merisataman Veikselin suulle Danzigin/Gdańskin jäätyä valtion rajojen ulkopuolelle vapaakaupungiksi. Kaupunkioikeudet Gdynia sai 1926. Saksalaiset valloittivat kaupungin ja sataman 1939 ja nimesivät sen Gotenhafeniksi, goottien satamaksi. Kaupunkiin perustettiin myös Gotenhafenin keskitysleiri.


title: Gdynia

text: Vuonna 1945 tuhotun sataman jälleenrakennustyöt valmistuivat 1949. Vuoden 1970 kansannousussa Gdynian telakka- ja satamatyöläiset olivat näkyvässä osassa.


title: Gdynia

text: Finnlines liikennöi Gdynian satamaan rahtilaivoilla Helsingin Vuosaaresta, mutta nykyisin matkustajaliikennettä ei ole. Gdańskiin on suorat lennot Turusta (Wizzair) ja Helsingistä (Finnair).


title: Juha Riihijärvi

text: Juha Riihijärvi (s. 15. joulukuuta 1969 Kemin maalaiskunta) on suomalainen jääkiekkovalmentaja ja pelaajauransa lopettanut jääkiekkoilija, joka valmentaa Tanskan pääsarjan Herlev Eaglesia.


title: Juha Riihijärvi

text: Rightin laitahyökkääjä pelasi pitkän uran. Hänellä pelasi yli 200 ottelua jääkiekon SM-liigassa ja yli 400 ottelua Ruotsin Elitserienissä. Lisäksi Riihijärvi pelasi myös AHL:ssä, Sveitsissä, Tanskassa, Itävallassa ja Italiassa.


title: Juha Riihijärvi

text: Riihijärvi aloitti uransa Oulun Kärpissä, joiden SM-liigajoukkueessa hän debytoi kaudella 1987–88. Hän pelasi hyvän tulokaskauden 1988–89, jolloin pisteitä kertyi 34. Kärppien kausi päättyi kuitenkin pettymykseen, kun joukkue tippui jääkiekon I-divisioonaan. Riihijärvi pelasi I-divisioonassa kaksi vuotta ollen molempina kausina joukkueen paras pistemies, kunnes hän siirtyi kaudeksi 1991–92 JYP HT:n riveihin. Kesällä Edmonton Oilers varasi hänet numerolla #254. Riihijärvi teki 62 pistettä, voitti SM-hopeaa ja pääsi pelaamaan myös MM-kilpailuihin, josta hän voitti hopeaa. Seuraavalla kaudella Riihijärvi oli 56 pisteellään JYP HT:n paras pistemies ja valittiin SM-liigan tähdistökentälliseen. Hän pelasi MM-kisoissa myös keväällä 1993.


title: Juha Riihijärvi

text: Riihijärvi siirtyi kaudeksi 1993–94 Edmonton Oilersin organisaatioon, mutta pelasi koko kauden farmijoukkue Cape Breton Oilersissa. Hän palasi kaudeksi 1994–95 SM-liigaan ja siirtyi Rauman Lukon riveihin. Toisella Lukko-kaudella 1995–96 Riihijärvi voitti SM-liigan maali- ja pistepörssin tehoilla 28+44=72. Lisäksi hänet valittiin runkosarjan parhaaksi pelaajaksi (Lasse Oksanen -palkinto) ja valittiin tähdistökentälliseen. Hän pelasi vuonna 1996 myös MM-kilpailuissa ja maailmancupissa.


title: Juha Riihijärvi

text: Riihijärvi siirtyi kaudeksi 1996–97 Elitserien-joukkue Malmö IF:n riveihin. Hän voitti heti ensimmäisellä kaudellaan Elitserienin pistepörssin tehden 51 pistettä. Riihijärvi pelasi Malmössä pitkään, yhteensä kymmenen kautta, joista yksi on sarjatasoa alempana HockeyAllsvenskanissa. Noiden kausien aikana Riihijärvi voitti pistepörssin myös kaudella 1999–00, jolloin pisteitä kertyi 56. Tuona kyseisenä kautena ja kaudella 2000–01 hän pelasi myös Elitserienin tähdistöottelussa. Pistepörssivoittojen lisäksi Riihijärvi oli myös kausina 2000–01 ja 2001–02 Elitserienin tehokkain ulkomaalainen. Riihijärvi pelasi välillä kauden 2004–05 Sveitsissä. Hän pelasi ensin kaksi ottelua Nationalliga A:n HC Ambrì-Piottassa ja siirtyi sitten sarjatasoa alemmas Nationalliga B:n EHC Baseliin. Riihijärvi palasi kaudeksi 2005–06 Malmöön, joka pelasi HockeyAllsvenskanissa. Riihijärvi oli nostamassa joukkuetta takaisin Elitserieniin kaudeksi 2006–07.


title: Juha Riihijärvi

text: Kaudeksi 2007–08 Riihijärvi siirtyi pelaamaan Tanskan Oddset Ligaenin Rødovre Mighty Bullsiin. Kauden 2008–09 hän pelasi Itävallan Erste Bank Eishockey Ligan Vienna Capitalsissa ja kaudeksi 2009–10 Riihijärvi siirtyi Italian HC Bolzanoon, johon hän päätti pelaajauransa.


title: Juha Riihijärvi

text: Riihijärvi aloitti valmentajauransa toimien Ruotsin kolmannen sarjatason IK Panternin apuvalmentajana kaudella 2010–11. Tämän jälkeen hän siirtyi Tanskan pääsarjan Herlev Eaglesin päävalmentajaksi, jossa hän on toiminut syksystä 2011 alkaen.


title: Juha Riihijärvi

text: Riihijärven 1993 syntynyt poika Aleksis pelasi malmöläisen IK Panternin junioreissa sekä muutamissa Divisioona 2:n ja Divisioona 3:n joukkueissa kevääseen 2014 asti.


title: Pelastuskoira

text: Pelastuskoiralla tarkoitetaan viranomaisten avuksi kadonneiden ihmisten etsintään koulutettua koiraa. Pelastuskoirat voivat olla joko viranomaiskäytössä olevia työkoiria tai siviilien oman työnsä ohella kouluttamia lemmikkikoiria, jotka kutsutaan tarvittaessa avustamaan etsinnässä. Käytännön etsintätehtävät voivat sisältää mm. metsään eksyneen etsintää, kadonneen jäljestämistä ja poikkeusoloissa ihmisten etsintää sortuneista rakennuksista (rauniokoira).


title: Pelastuskoira

text: Pelastuskoira on erinomainen apu etsinnöissä tarkan hajuaistinsa, kestävyytensä ja ketteryytensä ansiosta. Koira kykenee seuraamaan useita tunteja vanhoja jalanjälkiä, jotka eivät ole silmin nähtävissä. Raunioilla etsintäkoirat mahtuvat kokonsa ja ketteryytensä ansiosta nopeasti ahtaisiinkin paikkoihin. Ne myös kykenevät havaitsemaan ja ilmaisemaan ihmisen tämän ollessa useita metrejä sortumien alla.


title: Pelastuskoira

text: Yleensä koira ilmoittaa ihmisen löytymisestä haukkumalla, muulla ääntelyllä tai hakukokeissa erityisen hakurullan avulla. Kaikki selvästi erotettavat ilmaisutavat kuitenkin hyväksytään ja viime kädessä koiranohjaajan vastuulla on tulkita, onko koira löytänyt jotain.


title: Pelastuskoira

text: Virkatehtävissä toimiville pelastuskoirille on luotu yhtenäinen koulutusjärjestelmä. Päästäkseen pelastustehtäviin koiran on läpäistävä pelastuskoirakoe, johon kuuluvat tottelevaisuus- ja ketteryyskoe sekä lajivalinnasta riippuen joko haku-, jäljestys- tai rauniokoe. Näiden lisäksi pelastuskoiran on ohjaajineen suoritettava käyttöönottotarkastus ennen pääsyä viranomaisjohtoisiin etsintöihin.


title: Pelastuskoira

text: Alueellisesti toimintaa ohjaavat pelastuskoirayhdistykset, joiden kattojärjestönä toimii Suomen Pelastuskoiraliitto tai Suomen Palveluskoiraliitto. Yhdistykset järjestävät harjoituksia ja kokeita. Useimmat yhdistykset kouluttavat sekä jälkeä että hakua, mutta rauniokoulutusta on harvemmilla, sillä harjoituksiin tarvittavia raunioratoja on lähinnä isompien kaupunkien läheisyydessä.


title: Pelastuskoira

text: Pelastuskoiratoiminta ei ole rajattua vain tietyn rotuisille koirille. Pelastuskoiria onkin ollut perhoskoirasta saksanpaimenkoiraan. Erittäin suuret rodut eivät sovellu kaikkeen pelastuskoiratoimintaan, ja koiran on oltava rakenteeltaan terve ja hyväkuntoinen.


title: Pelastuskoira

text: Pelastuskoirakokeessa on monia samankaltaisia piirteitä kuin palveluskoirakoe sisältää, mutta siinä keskitytään enemmän käytännön etsintätöissä tarvittaviin taitoihin.


title: Total Death

text: Total Death on norjalaisen black metal -yhtyeen Darkthronen kuudes studioalbumi. Puolet levyn sanoituksista ovat muiden kuin Darkthronen jäsenten käsialaa. Edellisten albumien sanoitukset ovat lähes kaikki olleet rumpali Fenrizin kirjoittamat. Total Deathin sanoittajia ovat mm. Emperorista tuttu Ihsahn, Ulverista tuttu Garm ja Satyriconista tuttu Satyr, joista jälkimmäinen suorittaa levyllä myös taustalauluja.


title: Tokion erillisalueet

text: Tokion erillisalueet ( tai 東京特別区, "Tōkyō tokubetsuku") ovat 23 kuntaa, jotka muodostavat Tokion metropolin ydinalueen. Ne sijaitsevat Tokionlahden rannikolla metropolin itäosassa Taman alueen itäpuolella. Erillisalueilla on yhteensä 9 338 582 asukasta (vuonna 2017) ja niiden yhteenlaskettu pinta-ala on 626,79 neliökilometriä.


title: Tokion erillisalueet

text: Toisen maailmansodan aikana vuonna 1943 Tokion prefektuuri ja siihen kuulunut Tokion kaupunki lakkautettiin ja niistä muodostettiin Tokion metropoli, joka asetettiin Japanin sisäministeriön suoraan hallintaan. Sodan päätyttyä laadittiin uusi paikallishallintolaki. Tokion kaupunkia ei kuitenkaan perustettu uudelleen, vaan vuonna 1947 sen 35 entisestä suuralueesta muodostettiin 23 uutta erillisaluetta.


title: Tokion erillisalueet

text: Erillisalueet toimivat suoraan metropolihallinnon alaisuudessa monessa suhteessa itsenäisten kaupunkien tavoin: niiden vastuulla on esimerkiksi koulutus- sekä sosiaali- ja terveydenhuoltopalvelujen järjestäminen. Metropolihallinto vastaa kuitenkin joistakin tavallisesti kaupungeille kuuluvista palveluista, kuten vesihuollosta ja pelastustoimesta, jotta koko kaupunkialueen toiminnalle elintärkeät palvelut toimivat saumattomasti ja tehokkaasti.


title: Milton Keynes

text: Milton Keynes ([]) on uusi kaupunki Kaakkois-Englannissa, Oxfordin ja Cambridgen puolivälissä noin 75 km Lontoosta. Vuonna 2013 kaupungissa arvioitiin olevan noin 255 700 asukasta.


title: Milton Keynes

text: Vuonna 1960 Britannian hallitus päätti perustaa uuden kaupungin Buckinghamshiren pohjoisosaan. Tavoitteena oli luoda kaupunki jossa olisi lopulta 250 000 asukasta ja hyvät yhteydet Lontooseen, Birminghamiin ja suuriin yliopistokaupunkeihin.


title: Milton Keynes

text: Milton Keynesin katuverkko on poikkeuksellinen ruutuasemakaava – useimmissa muissa englantilaisissa kaupungeissa on kehäteitä. Useimmissa pääteiden risteyksissä on kiertoliittymä eikä liikennevaloja. Milton Keynes pyrittiin suunnittelemaan luonnonläheiseksi "puutarhakaupungiksi". Sen asukkaat ovat nuorempia ja varakkaampia kuin Britannian kaupungeissa keskimäärin.


title: Milton Keynes

text: Kaupungissa on 200 myymälän ostoskeskus, suuri elokuvateatterikompleksi ja sisähiihtokeskus.


title: Milton Keynes

text: F1-talli Red Bull Racingin päämaja sijaitsee kaupungissa.


title: David Owen

text: David Anthony Llewellyn Owen, "paroni Owen", CH, PC (s. 2. heinäkuuta 1938) on brittiläinen poliitikko, yksi sosiaalidemokraattisen puolueen perustajista. Hän oli SDP:n johdossa 1983–1987 ja uudelleen perustetun SDP:n johdossa 1988–1990. Hän toimi myös ulkoministerinä 1977–1979 ja oli toinen epäonnistuneiden Vance-Owenin ja Owen-Stoltenbergin Bosnian sodan rauhansopimusten tekijöistä.


title: David Owen

text: Owen on kotoisin Plymptonista. Koulutukseltaan hän on lääkäri. Hänet valittiin parlamenttiin Plymouth Suttonista 1966.


title: David Owen

text: Owen erosi Labourin puolustusasioiden vastaavan tehtävästä 1972 pääministeri Harold Wilsonin EEC-politiikan vuoksi ja varjohallituksesta seuraavana vuonna samasta syystä. Huhtikuussa 1976 James Callaghanista tuli pääministeri ja Owenista ministeri puolustusministeriöön; samalla hän pääsi kuningattaren valtaneuvostoon. Ulkoministeri Anthony Croslandin kuoltua kymmenen kuukautta myöhemmin Owen valittiin ulkoministeriksi. Ulkoministerinä hän seurasi brittiläis-amerikkalaista suunnitelmaa Rhodesian tilanteessa. YK:n 1978 tekemän päätöksen mukaan Namibia sai itsenäisyyden 12 vuotta myöhemmin. Hän kirjoitti kirjan "Human Rights" ja taisteli ihmisoikeuksien puolesta Afrikassa ja Neuvostoliitossa. Hän järjesti myös Tansanian presidentti Julius Nyererelle varoja aseisiin Ugandan hyökkäyksen jälkeen, mikä johti lopulta Ugandan Idi Aminin maastapakoon.


title: David Owen

text: Vuonna 1979 Labour hävisi vaalit ja sen johtoon tuli vasemmistolaisempi Michael Foot. Puolue ryhtyi ajamaan eroa EEC:sta ja yksipuolista aseriisuntaa. Kun se muutti johtajan vaalia siten, että ammattiliitot saivat 40 % äänistä, Owen ja kolme muuta puolueen jäsentä ilmoittivat eroavansa. Ilmoitus tunnetaan Limehousen julistuksena ("Limehouse Declaration") ja lähtijät "neljän koplana."


title: David Owen

text: Perustettuun uuteen sosiaalidemokraattiseen puolueeseen ("Social Democratic Party") liittyi 21 Labourin parlamenttiedustajaa ja yksi konservatiivi. Vuoden 1981 lopulla SDP liittoutui Liberaalipuolueen kanssa parantaakseen mahdollisuuksiaan Britannian westminsteriläisessä vaalijärjestelmässä. Vuoden 1982 vaaleissa koalitio sai 25 prosenttia äänistä, mutta järjestelmän vuoksi vain 23 paikkaa 650:stä. Tuolloin SDP:n johtaja Roy Jenkins erosi ja tämän jo kerran haastanut Owen seurasi tätä.


title: David Owen

text: Owenin alaisuudessa SDP:tä oli vastassa maltillisempi Labour johdossaan Neil Kinnock ja vähemmän epäsuosittu konservatiivihallitus. Vuoden 1987 vaaleissa SDP menetti yhden paikan ja sai 23 % äänistä. Heti vaalien jälkeen Liberaalipuolueen David Steel ehdotti puolueiden yhdistymistä, minkä Owen välittömästi hylkäsi, vaikka suurin osa puolueen jäsenistä sitä tuki. Liberaalit ja SDP yhdistyivät SLD:ksi ("Social and Liberal Democrats"), joka pian muutti nimensä Liberaalidemokraateiksi. Owen puolestaan lähti ja perusti paljon pienemmän uuden SDP:n kolme parlamenttiedustajan voimalla. Uusi SDP piti aluksi hyvin, mutta hävisi lopulta jopa muusikko David Sutchin Official Monster Raving Loony Partylle, joten Owen lakkautti sen 1990. Hän jatkoi parlamentissa riippumattomana edustajana, ja hänen luovuttuaan parlamenttipaikastaan 1992 kuningatar Elisabet II aateloi hänet.


title: David Owen

text: Huhtikuun 1992 vaalikampanjan aikana "Mail on Sundayhin" kirjoittanut Owen kehotti äänestämään liberaalidemokraatteja milloin heillä oli mahdollisuus päästä läpi, ja muutoin konservatiiveja mieluummin kuin päästämään Neil Kinnockia pääministeriksi.


title: David Owen

text: Elokuussa 1992 pääministeri Major nimitti Owenin yllättäen Entisen Jugoslavian konferenssiin Lordi Carringtonin seuraajaksi kanssapuhemieheksi Yhdysvaltain Cyrus Vancen kanssa. Majorin nimitystä Labourin varjoulkoministeri Jack Cunningham piti erikoisena, koska Owenia ei pidetty neuvottelijana ja hän oli balkanisoinut muutaman puolueen itsekin.


title: David Owen

text: Owen kehitti Vancen kanssa Ateenassa toukokuussa 1993 hyväksytyn Vance-Owen-rauhansopimuksen, jonka kaikki osapuolet hyväksyivät, jopa serbien Karadžić painostuksen jälkeen. Bosnian serbiparlamentti hylkäsi kuitenkin sopimuksen. Vancea seuranneen Thorvold Stoltenbergin kanssa Owen ajoi läpi EU:n toimintasuunnitelman joulukuussa 1993. Alkuvuodesta 1994 Euroopan parlamentti äänesti kuitenkin äänin 160–90 (2 poissa) Owenin erottamisesta. Yhdysvalloissa oltiin myös sitä mieltä, että Owen ei kyennyt täyttämään tehtäväänsä. Tammikuussa 1994 Owen kirjoitti EU:n presidentti François Mitterrandille ilmoittaen että halusi erota ennen Ranskan puheenjohtajuuskauden päättymistä. Toukokuussa 1995 hänen tilalleen nimitettiin Carl Bildt


title: David Owen

text: Owen todisti entisen Jugoslavian presidentti Slobodan Miloševićin oikeudenkäynnissä, jossa hän aiheutti huomiota toteamalla että Milošević oli ainoa Bosnian sodan johtajista, joka johdonmukaisesti kannatti rauhaa.


title: Grudziądz

text: Grudziądz () on kaupunki Pohjois-Puolassa. Vuonna 2011 siellä oli 98 438 asukasta.


title: Grudziądz

text: Grudziądz sai kaupunkioikeudet 1291. Sen jälkeen se oli vuoroin Preussin, vuoroin Puolan hallinnassa. 1900-luvulla se oli maineikas ratsuväen tukikohta. Vuonna 1939 saksalaiset valloittivat sen ja perustivat sinne keskitysleirin. Vuoden 1945 taisteluissa 60 % kaupungista tuhoutui.


title: Gorzów Wielkopolski

text: Gorzów Wielkopolski () on kaupunki Länsi-Puolassa, Wartajoen varrella. Vuonna 2011 siellä oli 124 554 asukasta. Puolan suurimmat öljyvarannot sijaitsevat Gorzówin lähistöllä.


title: Gorzów Wielkopolski

text: Kaupunki rakennettiin alkujaan rajalinnoitukseksi, ja sen nimioli Landisberch Nova. Kaupunginmuuri pystytettiin 1321. Muuri tuhoutui 30-vuotisessa sodassa, kun Ruotsin joukot valtasivat kaupungin. Sodan jälkeen kaupungista kehittyi merkittävä kauppapaikka. 1800-luvulla vedetty rautatie nopeutti kaupungin teollistumista. Vuonna 1945 kaupunki vaurioitui pahoin, kun Saksan ja Neuvostoliiton joukot taistelivat sen hallinnasta.


title: Jastrzębie-Zdrój

text: Jastrzębie-Zdrój () on kaupunki Sleesian voivodikunnassa Puolan eteläosassa. Se sijaitsee noin 100 km länteen Krakovasta ja 30 km pohjoiseen Ostravasta lähellä Tšekin rajaa. Kaupungin asukasluku oli 90 794 vuonna 2015.


title: Jastrzębie-Zdrój

text: Kaupungin historia alkaa 1400-luvulta. 1800-luvulla se oli suosittu pieni kylpyläkaupunki, jonka luonnollisia mineraalivesiä käytettiin reumatismin, kihdin ja maksasairauksien hoitoon.


title: Kalisz

text: Kalisz () on kaupunki Puolan keskiosassa, Prosna-joen varrella. Vuonna 2008 siellä oli 107 910 asukasta. Kalisz on alueellaan merkittävä kaupan ja teollisuuden keskus. Siellä on Calisian pianotehdas ja muita teollisuuslaitoksia.


title: Kalisz

text: Kaliszin historia alkaa jo Rooman valtakunnan ajoilta, jolloin kauppasaattueet pysähtyivät siellä matkallaan Itämeren rannalle. Vuosien varrella se on kuulunut Puolalle, Preussille ja Venäjän keisarille. Toisen maailmansodan aikana Saksa valtasi Kaliszin, ja kaupungissa surmattiin 30 000 juutalaista. Näiden lisäksi 20 000 katolista surmattiin tai karkotettiin pakkotyöhön, ja kaupungin väkiluku laski 43 000 asukkaaseen, eli noin puoleen sotaa edeltäneestä asukasluvusta.


title: Kalisz

text: Kaliszin ystävyyskaupunkeja ovat:


title: David Steel

text: David Martin Scott Steel, paroni Steel Aikwoodilainen, KT, KBE, PC (s. 31. maaliskuuta 1938) on brittiläis-skotlantilainen poliitikko, liberaalidemokraattisen puolueen jäsenenä ylähuoneessa. Hän oli liberaalipuolueen johtaja 1976–1988, jolloin se yhdistyi sosiaalidemokraattien kanssa liberaalidemokraattiseksi puolueeksi ja oli hetken vielä sosiaali- ja liberaalidemokraattisena puolueena tunnetun puolueen väliaikaisena johtajana. Hän oli Skotlannin parlamentin ensimmäinen puhemies 1999–2003. Hänet aateloitiin 1997 hänen jätettyään Britannian parlamentin ja vuonna 2004 hän sai Thistlen ritarikunnan ritarin arvon, Skotlannin korkeimman tunnustuksen.


title: Finn Lectura

text: Oy Finn Lectura Ab on suomalainen, vuonna 1986 perustettu kirjankustantamo, jonka erikoisalaa ovat oppikirjat ja -materiaalit, erityisesti kielten oppimateriaalit. Finn Lecturan toimitusjohtaja on FM Hanna Haukkapää.


title: Finn Lectura

text: Finn Lectura Oy:n omisti aiemmin Yliopistojen opetusalan liitto YLL ry. Se siirtyi Otavan omistukseen vuoden 2018 alusta.


title: Priestess

text: Priestess on kanadalainen vuonna 2003 perustettu hard rock -yhtye. Yhtye julkaisi debyyttialbuminsa Hello Master kesäkuussa 2005 ja Yhdysvaltojen uudelleenjulkaisun myötä yhtyeen kappaleet "Talk to Her" ja "Lay Down" onnistuivat saamaan myös jonkin verran radiosoittoa. Tammi-helmikuussa 2007 yhtye oli kiertueella Convergen sekä Mastodonin kanssa ja kesäkuussa se kiersi Eurooppaa yhdessä Megadethin kanssa.


title: Koszalin

text: Koszalin () on kaupunki Luoteis-Puolassa, 15 km Itämeren rannikolta etelään. Vuonna 2006 siellä oli 106 000 asukasta.


title: Koszalin

text: Kaupungin historia alkaa 1200-luvulta. Se oli pitkään Pommerin ruhtinaiden ja piispojen hallinnassa, ja siellä asui lähinnä saksankielistä väestöä, jotka kutsuivat kaupunkia nimellä Köslin. Toisen maailmansodan päätteeksi Jaltan konfrenssin rajanvedossa Köslin jäi Puolalle, joka nimesi kaupungin vanhalla slaavilaisella nimellä Koszaliniksi ja karkotti saksalaissyntyiset asukkaat Saksan puolelle.


title: Koszalin

text: Paavi Johannes Paavali II kävi Koszalinissa 1991 ja siunasi muistomerkin Chelmska-kukkulalla, josta on tullut sen jälkeen pyhiinvaelluskohde.


title: Neil Kinnock

text: Neil Gordon Kinnock, paroni Kinnock, PC (s. 28. maaliskuuta 1942) on brittiläinen poliitikko. Hän oli parlamentin jäsen 1970–1995, Labour-puolueen ja opposition johtaja 1983–1992. Hän erosi 1992 vaalitappion jälkeen. Hän oli Britannian komissaari Santerin komissiossa 1995–2004. Hän on nykyisin British Councilin ja Cardiffin yliopiston puheenjohtaja.


title: Neil Kinnock

text: Kinnock toimi Labourin johdossa sen pitkän oppositiokauden aikana. Puolueen hävittyä vuoden 1979 vaalit James Callaghan nimitti Kinnockin varjohallituksen koulutuksesta vastaavaksi. Hänet tunnettiin vasemmistolaisena ja hyökkäyksistään Margaret Thatcheriä vastaan Falklandin sodan hoidosta.


title: Neil Kinnock

text: Kinnockin ensimmäistä kautta puolueen johdossa hallitsi taistelu laitavasemmistoa vastaan. Vaikka hän olikin vasemmalta, hän jätti monet entisistä liittolaisistaan varjohallituksen ulkopuolelle takapenkkiläisiksi. Hän joutui vaikeuksiin, kun kaivostyöläisten liiton (National Union of Mineworkers, NUM) Arthur Scargill vei liittonsa vuoden kestäneeseen lakkoon kysymättä jäsentensä mielipidettä sen jälkeen, kun konservatiivihallitus oli julkaissut suunnitelman sulkea 20 kaivosta. Troskilaisten militanttien nousu heikensi Labourin julkisuuskuvaa yleisön silmissä.


title: Neil Kinnock

text: Kinnockin henkilökohtainen sitoutuminen yksipuoliseen ydinaseriisuntaan vahingoitti myös puolueen kannatusta, koska monet suhtautuvat vielä epäillen Mihail Gorbatšovin johtamaan Neuvostoliittoon. Vuoden 1987 vaaleihin Labour lähti mannermaan sosiaalidemokraattien symbolin, ruusun alla ja sai 31 % äänistä. SDP-Liberaalit-liitto vei 22 %, joten Labour oli vielä 10 prosenttiyksikköä Konservatiivien takana, jotka pitivät yli sadan edustajan etumatkansa parlamentissa.


title: Neil Kinnock

text: Vuoden 1992 vaaleissa konservatiivien enemmistö supistui 21 paikkaan. Tämä oli silti pettymys ja Kinnock erosi puolueen johdosta. Hänen seuraajakseen tuli John Smith.


title: Neil Kinnock

text: Hänet nimitettiin tammikuussa 1995 Jacques Santerin komissioon toiseksi Britannian edustajaksi. Kinnock oli liikennekomissaarina. Santerin kommission jouduttua eroamaan väärinkäytösten vuoksi, Kinnock nimitettiin uuteen Romano Prodin kommissioon, jossa hän toimi varapuheenjohtajana. Kautensa päätyttyä hänet nimitettiin British Councilin johtoon.


title: Neil Kinnock

text: 31. tammikuuta 2005 hän sai arvonimen "Baron Kinnock, of Bedwellty in the County of Gwent" ja pääsi siten ylähuoneen jäseneksi.


title: Neil Kinnock

text: Kinnock nai 1967 Cardiffin yliopistolla tapaamansa Glenys Parryn. Hänen vaimonsa oli Euroopan parlamentin jäsen Etelä-Walesista 1994–1999 ja Walesista 1999–2009 ja eurooppaministeri Gordon Brownin hallituksessa 2009.


title: Neil Kinnock

text: Heillä on kaksi lasta, Stephen ja Rachel. Stephen Kinnock on naimisissa Tanskan sosiaalidemokraattisen puolueen johtajan ja entisen pääministerin Helle Thorning-Schmidtin kanssa.


title: Trehalaasi

text: Trehalaasi on entsyymi, joka käynnistää trehaloosin pilkkoutumisen suolistossa glukoosiksi. Trehalaasia on useimmilla eläimillä ja ihmisillä. Trehalaasin puute aiheuttaa trehaloosi-intoleranssin. Trehalaasin entsyyminumero on EC 3.2.1.28 ja CAS-numero 9025-52-9.


title: Arthur Scargill

text: Arthur Scargill (s. 11. tammikuuta 1938) oli brittiläisen National Union of Mineworkersin (NUM) johtaja 1981–2000 ja vuodesta 1996 perustamansa Socialist Labour Partyn puheenjohtaja. Ay-aikanaan hän tuli tunnetuksi "lakkokenraalina".


title: Arthur Scargill

text: Scargill on kotoisin Worsbrough Dalesta, kaivosmiehen poika. Hänestä itsestäänkin tuli kaivostyöläinen. Hän oli Kommunistisen nuorisoliiton jäsen 1955–1962 ja Labour-puolueen 1962–1996. Hänestä tuli NUMin Yorkshiren johtaja 1973. Samana vuonna hän oli järjestämässä lakkoa, joka kaatoi Edward Heathin hallituksen maaliskuussa 1974. Hänestä tuli erittäin suosittu ja vuoden 1981 vaalissa hän sai 70 prosenttia äänistä NUMin johtoon.


title: Arthur Scargill

text: Hänen aikanaan järjestettiin vuosien 1984–1985 kaivoslakko, joka lopulta päättyi epäonnistumiseen ja liiton hajoamiseen. Media leimasi työtaistelun Scargillin lakoksi. Selkkaus tosin alkoi Yorkshiren työläisten ulosmarssina, jonka jälkeen Scargill määräsi lakon kuulematta jäsenistöä. Thatcherin hallitus oli varautunut lakkoiluun jo ennalta, ja oli säätänyt lain, jonka mukaan ilman jäsenäänestystä lakko oli laiton ja lakkoilevat työläiset jäivät ilman minkäänlaista sosiaaliturvaa.


title: Arthur Scargill

text: Scargill perusti 1996 Socialist Labour Partyn Labourin poistettua Tony Blairin johdolla ohjelmastaan viittauksen tuotannon tekijöiden yhteisomistukseen. Scargill kannattaa perinteisempää sosialismia Marxin, Engelsin, Leninin ja Stalinin viitoittamalla tiellä, ja on muun muassa arvostellut Puolan Solidaarisuutta sosialismin horjuttamisesta.


title: Vasta

text: Vasta tai vihta on saunomisessa käytettävä oksakimppu, jolla vastotaan tai vihdotaan, mikä tarkoittaa vastan lyömistä kuumassa saunassa vartalon ihoa vasten. Nykyään vasta tehdään lähes aina koivusta. Koivuvastaan kannattaa käyttää nuorehkon rauduskoivun oksia.


title: Vasta

text: Vasta kuuluu olennaisena osana suomalaiseen saunakulttuuriin. Sitä käytetään erityisesti juhannuksena. Vastojen käyttö on kielletty monien talonyhtiöiden saunoissa. Herkimmät allergikot voivat saada koivuvastasta oireita.


title: Vasta

text: Vastaa käytettiin jo saunaperinteessä, joka oli aikaisemmin yleinen koko Euroopan alueella. Tämä perinne hävisi keskiajan lopulla. Pohjois-Amerikan intiaanien hikimajoissa käytettiin välineitä, jotka olivat vastan tapaisia.


title: Vasta

text: Vastan käyttö saunomisen yhteydessä on ikivanha tapa. Sitä käytettiin jo silloin, kun sauna oli enemmän rentoutumis- kuin peseytymispaikka. Saunominen olikin alun perin enemmän hikoilua ja vastalla lätkimistä. Vettä saunassa alettiin käyttää myöhemmin, kun saunasta tuli peseytymispaikka.


title: Vasta

text: Nykyään vasta tehdään lähes aina koivusta, mutta aiemmin vastoja tehtiin myös mustaherukasta, suopursusta, tammesta, lehmuksesta ja pihlajasta. Vihta voidaan tehdä myös nokkosista.


title: Vasta

text: Sana "vihta" on tyypillinen esimerkki Suomen kirjakieleen kotiutuneesta läntisestä murresanasta. Noin Porvoo – Oulu-linjan länsipuolella puhutaan vihdasta. Sanaa "vasta" käyttävät Itä-Suomen alkuperäisasukkaat, kuten myös heidän lähimmät itäiset kielisukulaisensa, karjalan, lyydin ja vepsän puhujat. "Vasta"-sanaa on arveltu lainaksi ruotsin sanasta "kvast", mutta parempi selitysvaihtoehto on lainaaminen muinaisvenäjästä, jossa sanasta "hvost" johdettu verbi "hvostat´" on tarkoittanut vihdalla kylpemistä.


title: Vasta

text: Vasta-sana on vanhastaan voinut tarkoittaa myös lehtiluutaa. Liivin kielessä on käytetty luuta-sanaa sekä lakaisuvälineen että saunavihdan merkityksessä. Sana vihta esiintyy virossa, jossa se saattaa olla johdos samasta äänen jäljittelyyn perustuvasta sanavartalosta, jota edustavat myös "vihma" ja "vihistä". Verbi vihmoa voi merkitä kostutus- tai vihkiveden pirskottamista vihdan tai muun kimppumaisen välineen avulla.


title: Vasta

text: Suomen kirjakielessa "vihta" on Henrik Florinuksen vuonna 1702 julkaistussa sananlaskukokoelmassa. Sana esiintyi kuitenkin jo Agricolan kielessä syntiinlankeemuskertomuksessa:


title: Vasta

text: Aadam ja Eeva verhoutuivat siis Agricolan mukaan viikunanlehdistä sidottuun vihtaan. Paratiisin vihdat eivät ole Agricolan omaa keksintöä, sillä niitä on kuvattu jo Suomen keskiaikaisissa kirkkomaalauksissa.


title: Vasta

text: Vihdan tekoaika on yleensä juhannuksesta heinäkuun alkupuolelle. Ennen tätä koivunlehdet ovat yleensä liian pehmeitä ja heinäkuussa ne taas irtoavat helpommin. Vitsaksien eli oksien taittaminen ei kuulu jokamiehenoikeuksiin, vaan siihen pitää aina olla maanomistajan lupa.


title: Vasta

text: Yhteen vastaan tarvitaan noin 35–40 rauduskoivun oksaa. Rauduskoivu on hieskoivua parempi, sillä se on jämäkämpää ja sen lehdet pysyvät paremmin kiinni oksassa. Oksien alaosasta tulee repiä lehdet pois 10–15 senttimetrin matkalta kädensijan tieltä. Oksista tehdään kimppu siten, että lehtien vaaleampi alapuoli tulee päällepäin. Rauduskoivun tuoksu on melko mieto, joten kimpun sekaan voi laittaa muutama hieskoivun tai mustaherukan oksaa antamaan tuoksua. Verenkierron vilkastuttamiseksi kimpun sekaan voi laittaa yhden katajanoksan. Oksien alaosasta sidotaan kädensija kahdesta kohtaa. Oksien yhteen sitomiseen käytetään perinteisesti hieskoivua, mutta vasta voidaan sitoa myös narulla tai nippusiteillä.


title: Vasta

text: Vastan voi tehdä myös katajanoksista, mutta ne tulee hauduttaa ensin, jotta katajan neulaset eivät pistele. Venäjällä vasta tehdään tammenoksista, jotka ovat koivua kestävämpiä.


title: Vasta

text: Talvea varten vastoja voi kuivattaa ilmavassa ja varjoisassa paikassa tai pakastaa muoviin käärittynä. Talvivastat kannattaa tehdä melko myöhään, jotta silmut ehtivät tippua ja kesän kasvu ehtii puutua. Kuivattu vihta liotetaan vedessä ennen käyttöönottoa. Pakastetut tulee sulattaa huoneenlämmössä ennen käyttöä.


title: Vasta

text: Koivunlehdissä oleva eteerinen öljy ehkäisee tulehduksia ja lievittää lihas- ja nivelkipuja. Koivunlehdissä on myös saponiineja, jotka toimivat mietona saippuana ja auttavat puhdistautumisessa. Lisäksi vastominen irrottaa kuolleita ihosoluja, vilkastuttaa pintaverenkiertoa ja edistää aineenvaihduntaa.


title: Oxford Street

text: Oxford Street on katu City of Westminsterissä Lontoossa. Katu alkaa Charing Cross Roadin ja Tottenham Court Roadin ristetyksestä ja jatkuu noin kaksi kilometriä länteen kulkien Oxford Circuksen ja St. Giles’ Circuksen läpi Marble Archille Hyde Parkin kulmaan.


title: Oxford Street

text: Tie seuraa Hampshiresta Colchesteriin johtaneen roomalaisen tien reittiä ja oli yksi suurimmista teistä kaupungista pois. 1100-luvulta vuoteen 1782 se tunnettiin nimellä Tyburn Road Tyburnjoen mukaan, joka kulki sen eteläpuolella (ja nykyisin alla). Se oli kuuluisa viimeinen matka vangeille Newgaten vankilasta Tyburnin hirsipuille.


title: Oxford Street

text: Nykyisin Oxford Street on Euroopan vilkkain ostoskatu. Sen varrella on yli 300 liikettä. Liikkeitä on runsaasti myös läheisten Regent Streetin, Bond Streetin ja monien pikkukatujen varrella.


title: Oxford Street

text: Oxford Street on koristeltu jouluvaloilla, jotka joku julkisuuden henkilö sytyttää marraskuun puolivälin tienoilla. Perinne alkoi 1959, viisi vuotta Regent Streetin vastaavan jälkeen. Valaistusta ei järjestetty 1967–1978 kun Britannia ajautui lamaan. Valot ovat päällä tammikuun kuudenteen.


title: Oxford Street

text: Oxford Streetin varrella on neljä maanalaisen asemaa: Marble Arch, Bond Street, Oxford Circus ja Tottenham Court Road.


title: Der ewige Jude

text: Der ewige Jude (”Ikuinen juutalainen”) on kansallissosialistinen propagandaelokuva, joka kantaesitettiin Saksan elokuvateattereissa syyskuussa 1940. Elokuva esitettiin vain pari viikkoa toisen antisemiittisen propagandaelokuvan "Vallanhimo" jälkeen. Tarkoituksena oli, että historiallinen draama "Vallanhimo" herättäisi kansassa juutalaisvastaisia tunteita, jotka dokumenttielokuvana esitetty "Der ewige Jude" jälkikäteen oikeuttaisi. Elokuvan ohjasi Fritz Hippler, mutta sekä Adolf Hitler että Joseph Goebbels vaikuttivat elokuvan sisältöön ja muotoon ratkaisevalla tavalla.


title: Der ewige Jude

text: Elokuva voidaan sisällöllisesti jakaa karkeasti neljään osaan:Elokuva koostuu yksittäisistä, kertojan kommentoimista kohtauksista, jotka esittävät juutalaiset alempiarvoisina, kulttuurittomina, likaisina ja loismaista elämää viettävinä. Kohtaukset kuvattiin etupäässä suurissa ja ahtaasti asutuissa Varsovan ja Lódzin ghetoissa. Elokuvan antaa ymmärtää, että juutalaisten asumistapa on yleisemminkin tuollainen. Esiintyjiksi valittiin tietoisesti likaisiin ja rikkinäisiin vaatteisiin pukeutuneita juutalaisia, jotka virnistävät kameraan, jotkut hampaattomalla suullaan. Elokuva esittää nämä juutalaiset kansansa tyypillisinä edustajina. Kuvatut asunnot ja talot ovat rappeutuneita ja hajoamaisillaan, rottien ja tuholaishyönteisten suuri määrä on silmiinpistävä. Graafisesti esitettyä juutalaisten vaellusta Itä-Euroopasta verrataan rottien joukkovaellukseen.


title: Der ewige Jude

text: Kertoja: ”"Missä rotat ikinä esiintyvätkään, ne tuovat maahan hävitystä, tuhoavat ihmisten tavaroita ja elintarvikkeita. Rotat ovat salakavalia, raukkamaisia ja julkeita, ne esiintyvät useimmiten suurissa laumoissa. Eläinten joukossa ne muodostavat kavalan, salaisesti hävitystä tuovan joukkion – aivan kuten juutalaiset ihmisten joukossa."”


title: Der ewige Jude

text: Elokuvan mukaan juutalaiset ovat syypäitä inflaatioon ja suurtyöttömyyteen Saksassa. Sen mukaan juutalaiset olivat salakavalasti kiemurrelleet kaikkien ammattiryhmien keskuuteen ja anastaneet häpeämättä saksalaisten omaisuutta koronkiskonnalla, kiristyksellä ja rikoksilla.


title: Der ewige Jude

text: Tiedemies ja fysiikan Nobelin palkinnon saaja Albert Einstein esitellään elokuvassa "suhteellisuusjuutalaisena, joka on kätkenyt saksalaisvihansa omalaatuisen pseudotieteen taakse". Seuraavissa kohtauksissa Curt Bois, Charlie Chaplin (joka ei ollut juutalainen), Fritz Kortner, Peter Lorre, Ernst Lubitsch ja Rosa Luxemburg esitellään ”kansainvälisen juutalaisuuden” edustajina.


title: Der ewige Jude

text: Eräässä kohtauksessa esitetään lehmän ŝektaus verisiä yksityiskohtia säästämättä. Elokuvan kertojan mukaan kuvat ovat selkeä todiste tämän teloitustavan julmuudesta. "Samalla ne paljastavat sen rodun luonteen, joka kätkee julman raakuutensa hurskaan uskonnonharjoituksen vaatteisiin."


title: Der ewige Jude

text: Elokuvan lopussa esitetään osa Hitlerin valtiopäiville 30. tammikuuta 1939 pitämästä puheesta. Siinä Hitler puhuu Saksan kansan taistelusta juutalaisuutta vastaan. Puhe päättyy lauseeseen: ”"Jos kansainvälisen rahajuutalaisuuden Euroopassa ja sen ulkopuolella vielä kerran onnistuisi syöstä kansat maailmansotaan, ei tämän sodan lopputulos tule olemaan juutalaisuuden voitto. Sodan tuloksena tulee olemaan juutalaisen rodun hävitys Euroopasta!"” Elokuva päättyy kuviin suosiotaan osoittavista saksalaisista ja marssivista SA-miehistä.


title: Der ewige Jude

text: Elokuvan puhujana toimi Harry Giese, joka oli puhujana myös ”Saksalaisessa viikkokatsauksessa”, elokuvateattereissa esitetyssä uutiskatsauksessa, vuodesta 1940 vuoteen 1945.


title: Der ewige Jude

text: Elokuvaa esitettiin Saksassa kahtena versiona, lyhennettynä ja täyspitkänä. Lyhennetystä versiosta oli poistettu šektaus-kohtaus. Sitä suositeltiin heikkohermoisille, naisille se oli ainoa sallittu.


title: Der ewige Jude

text: Saksan kansallissosialistiset vallanpitäjät olivat toivoneet elokuvalta suuria. Siihen pannut toiveet kuitenkin raukesivat pitkälti tyhjiin. Puolueaktiivit kävivät sitä innolla katsomassa, mutta tavallinen kansa piti elokuvan propagandaa liian yksioikoisena ja raakana. Tämän takia suuri yleisö pysyi pitkälti poissa elokuvanäytännöistä. Kuitenkin elokuvan helposti mieleen jäävät kohtaukset saattoivat osaltaan lietsoa kansalaisten juutalaisvastaisuutta.


title: Der ewige Jude

text: Nykyään elokuvan "Der ewige Jude" esittäminen Saksassa on sallittua, mutta sen saa esittää vain, mikäli ennen elokuvaa pidetään sitä selittävä luento ja sen jälkeen on mahdollisuus keskusteluun. Elokuvan levittäminen on Saksassa kielletty.


title: Piccadilly Circus

text: Piccadilly Circus on risteys Lontoon West Endissa City of Westminsterissä. Risteyksessä Regent Street risteää Piccadillyn kanssa. Piccadilly Circuksesta lähtevät myös Shaftesbury Avenue ja Haymarket.


title: Piccadilly Circus

text: Piccadilly Circuksen sijainti West Endin keskustassa vilkkaiden liikenneväylien varrella ja keskustan kauppojen, Sohon ja teattereiden läheisyydessä ovat tehneet siitä tapaamispaikan ja turistikohteen itsessään.


title: Piccadilly Circus

text: Piccadilly Circuksen tunnistaa sen pohjoislaidan rakennuksen suurista valomainostauluista, sekä lordi Shaftesburyn suihkulähteestä ja Anteros-veistoksesta. Sen laidalla sijaitsevat London Pavilion ja Criterion Theatre. Torin alla on sen mukaan nimetty maanalainen asema.


title: Piccadilly Circus

text: Valomainostaulut oli toteutettu neonvaloillä lähes 50 vuoden ajan, mutta vuonna 1998 niiden paikalle asennettiin ensimmäinen suuri digitaalinen ulkomainos.